13 pemandu mabuk, 7 pesalah trafik ditahan
Oleh NOR AZIAH MAT NOH

6 Februari 2022, 2:53 pm
KUALA LUMPUR – Seramai 13 pemandu mabuk dan tujuh pesalah trafik ditahan menerusi operasi yang dijalankan Jabatan Siasatan Dan Penguatkuasaan Trafik (JSPT) Kuala Lumpur di sekitar ibu kota di sini, malam tadi.
Operasi mingguan itu bermula pada Jumaat lalu dengan kekuatan 80 pegawai serta anggota polis dijalankan di sekitar pusat bandar, Jalan Genting Klang, Jalan Raja Laut, Jalan Tun Razak, Jalan Loke Yew, Lebuh Raya Duta-Ulu Kelang (DUKE) dan Jalan Lingkaran Tengah 2 (MRR2).
Ketua JSPT Kuala Lumpur, Asisten Komisioner Sarifudin Mohd. Salleh berkata, pihaknya menahan tujuh orang lelaki kerana menunggang dalam keadaan berbahaya, melakukan aksi zig-zag, roket dan superman.
“Kesemua suspek berusia antara 17 hingga 22 tahun itu telah melakukan kesalahan di bawah Seksyen 42(1) Akta Pengangkutan Jalan (APJ) 1987 kerana memandu secara melulu dan berbahaya.
“Sementara itu, 13 orang lelaki berusia lingkungan 28 hingga 50 tahun turut ditahan di bawah Seksyen 45A APJ 1987 kerana memandu di bawah pengaruh alkohol.
Tambah Sarifudin, hasil kerjasama dengan Jabatan Alam Sekitar (JAS) berjaya mengeluarkan sebanyak 10 saman ke atas penunggang motosikal kerana melakukan kesalahan di bawah Akta Kualiti Alam Sekeliling 1974.

Menurut beliau, pihaknya turut mengeluarkan sebanyak 3144 saman atas pelbagai kesalahan termasuk menyita 35 buah motosikal kerana tidak mengikut spesifikasi yang ditetapkan.
“Kesemua motosikal yang disita akan diambil tindakan di bawah Seksyen 64 APJ 1987 atas kesalahan mengubah suai struktur kenderaan (ekzos).
“Kesemua tangkapan telah dibawa ke Balai Polis Trafik Kuala Lumpur dan akan dituduh di bawah seksyen yang sama,” jelasnya. – K! ONLINE.


Anggota JPJ maut kejar motosikal lari SJR
Oleh NOR AZIAH MAT NOH

6 Februari 2022, 1:40 pm
GOMBAK – Seorang anggota Jabatan Pengangkutan Jalan (JPJ) maut selepas terlibat kemalangan ketika mengejar seorang penunggang motosikal dipercayai melarikan diri dari sekatan jalan raya (SJR) berhampiran Plaza Tol Gombak di sini, hari ini.
Menurut sumber, kejadian itu berlaku pada pukul 9.30 pagi hari ini yang mana mangsa ditugaskan untuk menghalang mana-mana pengguna jalan raya yang cuba melarikan diri daripada pemeriksaan di SJR tersebut.
“Mangsa dipercayai mengejar seorang penunggang motosikal jenis Yamaha 125Z sejauh kira-kira lima kilometer sebelum motosikalnya bertembung dengan kereta jenis Toyota Vios.
“Anggota JPJ terbabit yang berusia lingkungan 30-an itu kemudian disahkan mati di tempat kejadian akibat kecederaan parah yang dialaminya.
“Susulan itu, mayat mangsa dibawa ke Hospital Selayang untuk proses bedah siasat,” ujarnya.
Sementara itu, Ketua Polis Daerah Gombak, Asisten Komisioner Zainal Mohamed Mohamed, mengesahkan kejadian itu namun maklumat terperinci kejadian masih dalam siasatan. – K! ONLINE


UPSI mantapkan hala tuju tahun 2022
Oleh KOSMO!

6 Februari 2022, 1:55 pm
TANJUNG MALIM – Universiti Pendidikan Sultan Idris (UPSI) buat julung-julung kalinya mengadakan Majlis Serahan Surat Aku Janji Bajet dan Petunjuk Prestasi Utama (KPI) 2022 bagi memantapkan pengurusan strategik universiti.
Majlis penyerahan disampaikan Naib Canselor UPSI, Prof. Datuk Dr. Md. Amin Md. Taff kepada semua ketua teras dan dekan Fakulti.
Beliau berkata, tujuan penyerahan tersebut untuk memudahkan semua kepimpinan melaksanan tugas berdasarkan KPI Pelan Strategik dan berpandukan hala tuju UPSI.
“Bajet 2022 UPSI bertemakan Mendepani Cabaran, Memperkasa Kecemerlangan adalah berlandaskan kepada KPI, aspirasi pengurusan kanan serta output pencapaian yang berimpak tinggi,” ujarnya dalam satu kenyataan di sini.
Sementara itu Bendahari UPSI, Mohamad Najib Mohamed berkata, penekanan Bajet 2022 UPSI menfokuskan pada pemerkasaan program akademik dengan meningkatkan kaedah pengajaran & pembelajaran (PdP) secara pendigitalan.
Katanya, ini termasuk memperkasakan modul-modul Massive Open Online Courses (MOOCs), pembinaan lebih banyak kelas pintar serta meningkatkan kualiti prasarana teknologi maklumat.

“Antaranya menerusi perolehan server-server baharu, pembinaan pusat data baru dan lain-lain selaras dengan keperluan IR4.0.
“UPSI turut menekankan konsep pembelajaran berdasarkan pembelajaran berterusan dan amali yang mendedahkan asas keusahawanan kepada para pelajar dari peringkat awal pengajian,” ujarnya.-K! ONLINE


Pengunjung gempar lihat kiub emas gergasi di Central Park
Oleh KOSMO!

6 Februari 2022, 2:00 pm
BANDAR RAYA NEW YORK – Orang ramai yang melalui kawasan Central Park di Bandar Raya New York pada awal pagi kelmarin terkejut apabila melihat kehadiran ramai anggota keselamatan yang mengawal ketat sebuah kiub emas gergasi, lapor laman berita Wion News kelmarin.
Kiub emas seberat 186 kilogram yang diletakkan di tengah-tengah Naumburg Bandshell di taman awam  Central Park itu dilaporkan diperbuat daripada emas tulen  24 karat.
Ia dihasilkan oleh seorang artis seni dari Jerman, Niclas Castello.
“Tidak pernah terjadi dalam sejarah manusia, di mana sejumlah emas asli digabung ke dalam sebuah objek. Emas merupakan sejenis logam kekal yang menjadi simbol kepada Matahari, cahaya dan kebaikan,” kata Castello dalam keterangan bagi hasil seninya itu.
Sementara itu, menurut laporan, kiub emas gergasi yang dinilai berharga AS$11.7 juta (RM48.9 juta) itu sebenarnya merupakan  taktik untuk menarik perhatian orang ramai terhadap pelancaran mata wang kripto milik Castello sendiri yang dinamakan Castello Coin.
Beliau juga dilaporkan turut merancang untuk melancarkan satu token digital tidak boleh ditiru atau ditukar ganti (NFT) melibatkan barangan berkaitan yang dijangka dilelong pada bulan ini.

Menurut akhbar New York Times, artis seni itu hanya mempamerkan kiub emas tersebut selama sehari bagi mengetengahkan hasil karyanya yang luar biasa itu. – AGENSI


Penyanyi legenda Lata Mageshkar meninggal dunia
Oleh MOHAMMAD SHAHEMY AZMI

6 Februari 2022, 2:16 pm
MUMBAI – Dunia Bollywood kehilangan sebutir permata seni yang amat bernilai apabila penyanyi legenda terkenal India Lata Mageshkar meninggal dunia hari ini.
Penyanyi yang berusia 92 tahun itu menghembuskan nafas terakhir akibat jangkitan Covid-19.
Terdahulu, Lata yang dilahirkan pada tahun 1929 itu dimasukkan ke Unit Rawatan Rapi (ICU) Hospital Breach Candy selepas dijangkiti wabak maut tersebut pada 11 Januari lalu.
Turut meratapi kehilangan bintang legenda itu adalah Perdana Menteri India, Narendra Modi apabila berkongsi rasa sedih menerusi satu ciapan yang dimuat naik dalam Twitter miliknya.
“Saya berasa sangat sedih. Lata Didi (panggilannya) seorang yang baik hati dan penyayang telah meninggalkan kita semua.
“Kehilangannya ibarat kekosongan yang tidak boleh diisi,” katanya.

Mageshkar dilahirkan di pusat bandar Indore telah memulakan kerjaya nyanyiannya seawal usia 13 tahun [ada tahun 1942.
Selepas bapanya, Dinanath Mangeshkar meninggal dunia, Mageshkar terpaksa menjaga ibu serta empat orang adiknya.
Mageshkar mendapat peluang untuk menyanyi menerusi filem pertamanya berjdudl Aapki Sewa Mein pada tahun 1947.
Sehingga kini, penyanyi itu telah menggunakan suaranya dalam nyanyian untuk lebih daripada 1,000 buah filem. Malah lagu-lagu nyanyiannya akan dimainkan pada sambutan Hari Republik rasmi India pada setiap tahun.
Sehingga meninggal dunia, Mageshkar tidak pernah berkahwin dan mempunyai anak. – K! ONLINE


Lata Mangeshkar meninggal dunia akibat komplikasi Covid-19
Oleh KOSMO!

6 Februari 2022, 2:05 pm
NEW DELHI – Penyanyi latar Bollywood tersohor, Lata Mangeshkar meninggal dunia di usia 92 tahun akibat komplikasi Covid-19, lapor akhbar The Indian Express, hari ini.
Lata yang dimasukkan ke hospital pada awal Januari lalu akibat jangkitan Covid-19 dan pneumonia disahkan meninggal dunia oleh Menteri Kesatuan, Nitin Gadkari di Hospital Breach Candy, Mumbai.
Perdana Menteri India, Narendra Modi menyifatkan kematian Lata sebagai satu kehilangan besar buat India.
Modi sedang mempertimbangkan untuk mengisytiharkan dua hari berkabung berikutan kematian legenda berkenaan.
Lata telah meminjamkan suaranya buat lebih 5,000 lagu dalam bahasa Hindi, Bengali, Marathi dan bahasa serantau yang lain sejak 1943.
Mendiang telah dianugerahkan dengan Anugerah Dadasaheb Phalke, Bharat Ratna, Padma Vibhushan dan Padma Bhushan serta beberapa Anugerah Kebangsaan dan Filmfare. – Agensi


Tukang cuci rugi RM10,000 akibat ‘dipukau’
Oleh ISKANDAR SHAH MOHAMED

6 Februari 2022, 1:45 pm
SHAH ALAM – Seorang tukang cuci warga Indonesia kerugian lebih RM10,000 apabila mendakwa ‘dipukau’ tiga individu termasuk wanita di sekitar Seksyen 17 di sini, baru-baru ini.
Kejadian kira-kira pukul 11.30 pagi, Rabu lalu mengakibatkan wanita berusia 43 tahun itu kehilangan beberapa barang kemas dan telefon bimbit yang dilarikan suspek.
Mangsa yang mahu dikenali sebagai Syanti berkata, kejadian berlaku ketika berjalan bersendirian untuk membeli kelapa di sebuah kedai berdekatan kawasan rumahnya.
Katanya, tiba-tiba saya didatangi seorang wanita yang menepuk bahu kiri dan memberitahu mahu meminjam telefon bimbit untuk menghubungi seseorang.
“Tanpa disedari saya kemudian mengikuti dia bersama dua lelaki lain menaiki sebuah kereta Proton Saga Aeroback menuju ke Sungai Rasah.
“Tiga individu berkenaan meminta supaya menyerahkan semua barang kemas termasuk dua cincin, gelang, rantai leher dan telefon bimbit sebelum saya ditinggalkan di hadapan sebuah kedai di kawasan berhampiran,” katanya ketika ditemui Kosmo! hari ini.

Sejurus itu, ibu beranak satu itu, menyedari dirinya dipukau dan memaklumkan kejadian itu kali pertama menimpanya sepanjang menetap di negara ini secara sah sejak 25 tahun lalu.
Sementara itu, Ketua Polis Daerah Shah Alam, Asisten Komisioner Baharudin Mat Taib ketika dihubungi mengesahkan menerima laporan polis berkenaan dan siasatan lanjut sedang dijalankan pihaknya. -K!ONLINE


Kajian terperinci punca banjir perlu dilaksanakan – Noh Omar
Oleh NOR AZIAH MAT NOH

6 Februari 2022, 1:58 pm
KUALA SELANGOR – Menteri Pembangunan Usahawan dan Koperasi, Tan Sri Noh Omar menggesa kerajaan negeri Selangor untuk melakukan kajian terperinci bagi mengenal pasti punca sebenar bencana bah di negeri tersebut.
Ahli Parlimen Tanjung Karang itu hari ini berkata kajian tersebut perlu digerakkan kerana faktor banjir di setiap tempat berlainan dan kerajaan perlu mengambil pendekatan berbeza.
“Kita minta kerajaan negeri membuat kajian terperinci punca banjir sama ada disebabkan sungai, longkang tersumbat atau pembangunan.
“Pihak Berkuasa Tempatan (PBT) perlu lihat semula perancangan pembangunan bersesuaian, jika perancangan tidak sempurna hal ini akan menyusahkan rakyat,” ujarnya.
Beliau berkata demikian ketika menghadiri Program Sentuhan Kasih Prihatin dan DXN di Kampung Bestari Jaya di sini hari ini.
Turut hadir Pengerusi Majlis Agama Islam Wilayah Persekutuan, Tan Sri Mohd. Daud Bakar.

Sementara itu, Noh turut mengulas kegiatan perlombongan yang semakin berleluasa di kawasan terbabit.
“Saya dimaklumkan secara tidak rasmi disebabkan aktiviti sedut pasir, lombong menjadi semakin dalam dan air melimpah apabila hujan berlaku.
“Pihak yang meluluskan projek perlombongan jangan hanya fikir keuntungan semata-mata kerana rakyat turut menjadi mangsa,” tegasnya lagi.
Dalam perkembangan lain, seramai 500 mangsa banjir di Kampung Bestari Jaya menerima bantuan dalam bentuk periuk nasi, dapur gas dan beg makanan asas.
Selain itu, wang sebanyak RM2,500 bakal diagihkan bagi setiap individu dan dua buah rumah baharu buat penduduk yang kehilangan tempat tinggal akibat bencana banjir Disember lalu. – K! ONLINE


Setuju awalkan PRU-15 – Ku Li
Oleh SAFINA RAMLI

6 Februari 2022, 1:51 pm
GEORGE TOWN – Pilihan Raya Umum Ke-15 (PRU-15) perlu dipertimbang untuk diadakan dalam masa terdekat supaya rakyat diberikan semula mandat memilih kerajaan yang stabil dan kukuh untuk mentadbir negara ini.
Ahli Parlimen Gua Musang, Tengku Razaleigh Hamzah berkata, hanya menerusi PRU-15 rakyat boleh kembali memilih dengan jelas sebuah kerajaan dan menamatkan ketidaktentuan politik yang sedang berlaku pada masa ini.
“Saya setuju diadakan PRU-15 dengan lebih awal kerana kita dapat pulangkan kembali mandat kepada rakyat.
“Ia dapat hentikan ketidakstabilan dan ketidaktentuan yang berlaku ketika ini, mana ada negara di dalam dunia ini yang bertukar kerajaan dua kali dalam masa dua tahun,” katanya kepada pemberita hari ini.
Sebelum ini, beberapa pihak menggesa agar PRU-15 diadakan segera selepas semakin banyak kecelaruan politik berlaku di dalam negara sehingga menggugat kestabilan Kerajaan Pusat.- K! ONLINE


India negara pertama di dunia edar vaksin DNA Covid-19
Oleh KOSMO!

6 Februari 2022, 2:06 pm
NEW DELHI – India kelmarin mencipta sejarah dengan menjadi negara pertama di dunia yang memberikan vaksinasi jenis asid deoksiribonukleik (DNA) bagi melawan virus Covid-19, lapor laman berita Wion News.
Kerajaan negara itu telah meluluskan penggunaan kecemasan bagi vaksin DNA yang dinamakan ZyCoV-D, pada awal tahun ini.
Ia dibuat berdasarkan keputusan awal ujian klinikal fasa tiga yang menunjukkan bahawa vaksin tersebut adalah 66 peratus berkesan dalam mencegah kes-kes bergejala.
Vaksin DNA plasmid pertama di dunia itu dikeluarkan oleh syarikat farmaseutikal yang berpangkalan di Ahmedabad, Zydus Cadila dan dibangunkan dengan kerjasama Jabatan Bioteknologi India.
Ia merupakan vaksin keluaran tempatan kedua yang menerima kelulusan untuk penggunaan kecemasan selepas Covaxin.
Pengawal Ubat-ubatan Utama negara itu telah memberikan kebenaran agar vaksin tersebut diedarkan kepada kanak-kanak berusia 12 ke 17 tahun.

Tidak seperti kebanyakan vaksin Covid-19 lain yang memerlukan dua atau satu dos suntikan, ZyCoV-D adalah vaksin tiga dos dengan selang masa pemberian selama 28 dan 56 hari dari hari pertama suntikan.
Dalam pada itu, menurut pegawai kementerian kesihatan India, lebih 93 peratus penduduk dewasa negara itu telah menerima sekurang-kurangnya satu dos suntikan vaksin Covid-19 setakat ini, dengan lebih 69.8 peratus mendapat vaksinasi lengkap.
“Hasil daripada solidariti negara dan komitmen Perdana Menteri, Narendra Modi ketika krisis Covid-19 ini, India bukan sekadar menghasilkan vaksin tempatan, bahkan berjaya memberikan suntikan vaksinasi kepada sebahagian besar populasi dalam masa yang singkat,” kata Menteri Kesihatan Kesatuan, Mansukh Mandaviya. – AGENSI


Suzuki tekad cabar kejuaraan MotoGP
Oleh KOSMO!

6 Februari 2022, 1:30 pm
SEPANG – Pasukan Suzuki Ecstar bertekad untuk keluar dari zon selesa sekali gus mahu terus membangunkan jentera kompetitif menjelang Kejuaraan Motosikal Dunia (MotoGP) musim 2022 nanti.
Tahun 2021 merupakan musim yang mengecewakan bagi Suzuki setelah mereka gagal menjuarai sebarang kemenangan Grand Prix dan ia adalaha kali pertama sejak 2018.
Joan Mir yang menjuarai gelaran dunia 2020 hampa selepas sekadar menghuni tangga ketiga keseluruhan dengan menaiki enam podium sekali gus membuatkan pelumba Sepanyol itu menuntut perubahan pada jentera GSX-RR.
Tersentak dengan keadaan tersebut, pasukan Suzuki melakukan penambahbaikan dan terus membangunkan jentera yang terbaik.
Pengarah perlumbaan Suzuki, Shinichi Sahara berharap pasukannya dapat mengulangi kejayaan seperti musim 2020, ketika Joan Mir dinobatkan sebagai juara dunia.
“Tiada istilah rehat bagi kami, selepas berakhir saingan musim 2021, pasukan sangat sibuk dengan banyak kerja dilakukan di Eropah mahupun di Jepun.

“Semua orang sudah melakukan yang terbaik untuk menghadapi musim baru di mana kami berharap menjadi lebih kompetitif.
“Kami meletakkan sepenuh kepercayaan pada hasil sebelum ini menerusi dua pelumba kami. Kami sangat teruja untuk memulakan sesi pramusim ini dan juga perlumbaan.
“GSX-RR kami dilihat amat baik pastinya kami ingin menjadi kompetitif dan mampu menaiki podium kemenangan semula secepat mungkin,” kata Sahara.
– AGENSI


Apa kata pemenang Liga Fantasi Kosmo!
Oleh KOSMO!

7 Februari 2022, 9:00 pm
Apa kata pemenang mingguan Liga Fantasi Kosmo! bagi Minggu ke-23?
MOHD FADZIL ABD. RAZAK
“Bagi saingan minggu ke-23, saya menggunakan wildcard untuk membuat pertukaran pemain dan ia membuahkan hasil. Alhamdulillah dapat menjadi salah seorang pemenang FPL Kosmo! kerana sebelum ini bersaing dengan kawan-kawan sahaja. Sangat berbaloi memanfaatkan tips-tips yang didapati daripada internet.
MOHD FADZIL ABD. RAZAK (Subang Jaya, Selangor)
Pasukan: Manchester Malaya CF (78 mata)
Pengurus: Fadzil Macheda

MOHAMMAD SYAZUWAN A. RAHIM
“Saya mula main Liga Fantasy ini sejak tahun 2015 dan saya selalunya akan melihat reviu pemain daripada laman rasmi Liga Perdana Inggeris. Tidak ada sebarang strategi istimewa dan kebiasaannya saya akan buat pertukaran pemain tiga jam sebelum ia ditutup. Apa pun, terima kasih Kosmo!
MOHAMMAD SYAZUWAN A. RAHIM (Kota Kinabalu, Sabah)
Pasukan: GOOnners_Mannschaft (76 mata)
Pengurus: Mohd Syazuwan AR

NUR AIDAWATUL ADAWIYAH KAMAL AFENDI
“Saya sudah bermain FPL selama empat hingga lima tahun dan ini adalah kali pertama dapat menang hadiah mingguan. Ada buat analisis setiap minggu dengan menonton perlawanan dan tidak sangka boleh menang. Saya mahu beritahu rakan-rakan supaya membuat lebih banyak analisis supaya kami dapat menang sama-sama selepas ini.

NUR AIDAWATUL ADAWIYAH BINTI KAMAL AFENDI (Skudai, Johor)
Pasukan: jomminumfc (77 mata)
Pengurus: Adda afendi

MUHAMMAD HELMY HAFIZ
“Sebelum ini, ada ramai pemain Liverpool tetapi beberapa tonggak beraksi pada Piala Negara-Negara Afrika, jadi saya terpaksa menggunakan Free Hit untuk ganti pemain. Pertukaran hanya dibuat mengikut keperluan dan keadaan semasa dan Alhamdulillah, tidak sangka dapat menang kerana ini adalah kali pertama saya sertai Liga Fantasi Kosmo!
MUHAMMAD HELMY HAFIZ (Kuala Kangsar, Perak)
Pasukan: EMIE FT (71 mata)
Pengurus: Helmy Hafiz

AHMAD ASMIRUL SYAZWAN HUSAIN
“Saya terkejut kerana ini kali pertama saya menang mingguan saingan FPL Kosmo! Saya akui bukan mudah untuk memenanginya kerana lebih daripada 3 tahun saya sertai liga FPL. Mungkin rezeki saya minggu ini, Terima kasih Kosmo!
AHMAD ASMIRUL SYAZWAN HUSAIN (Petaling Jaya, Selangor)
Pasukan: FCSEMARAK 5 (71 mata)
Pengurus: Ahmad Ahmad


Punyalah sampah! Hattan selar program nyanyian gila rating
Oleh MOHAMMAD SHAHEMY AZMI

7 Februari 2022, 10:46 pm
PETALING JAYA – Penyanyi legenda Datuk Hattan menempelak pihak stesen televisyen supaya bersikap bertanggungjawab agar membawa industri seni ke tahap lebih tinggi.
Menerusi satu hantaran yang dimuat naik dalam Instagram miliknya, Hattan, 58, melahirkan pendapat tentang penyertaan usahawan kontroversi Ahmad Iqbal Zulkefli dalam program Big Stage musim keempat (BS4) semalam.
Kata Hatta atau nama lengkapnya Mohd. Shukri Shahabudin, Iqbal dilihat bukanlah seorang penyanyi yang bagus untuk menyertai program nyanyian itu.
“Apa yang cuba dilakukan (pihak Astro)? Kalau nak rating sekali pun, tidak perlu sampai begitu, banyak lagi cara lain.
“Pihak produksi sewaktu sesi latihan tidak tahu ke bagaimana persembahannya? Kamu tahu peserta (Iqbal) tidak boleh menyanyi? Kenapa panggil juga?” ujarnya.
Pelantun Mahligai Syahdu itu tidak menafikan gimik kejutan sebegitu memang memberi impak besar daripada segi pemasaran. Namun tindakan tersebut cukup memalukan untuk industri secara keseluruhannya.

“Dalam program itu ada peserta dari Indonesia (Tegar Septian). Kalau orang Indonesia tengok beginilah kita punya (penyanyi) kualiti?
“Kasihan 11 orang peserta lain yang bertanding beriya-iya. Hanya kerana ada satu atau dua juta pengikut, dirasakan sudah layak?
“Walaupun persembahan standard begitu, punyalah sampah,” katanya.
Hattan turut terkilan kerana pertandingan tersebut turut diadili penyanyi tersohor Datuk Seri Siti Nurhaliza dan sepatutnya dibuat selari dengan standard yang jauh lebih baik.
“Kita kena ada jati diri, ada maruah. Nyanyi, nyanyi juga, maruah sangat penting. Kepada pihak produksi, fikirlah secara waras sebelum buat keputusan,” katanya.
Konsert minggu pertama BS4 yang berlangsung di Pusat Konvensyen Antarabangsa Putrajaya (PICC) semalam dipenuhi kontroversi selepas Iqbal tampil di atas pentas selepas diumumkan sebagai peserta tambahan ke-12.
Pengumuman penyanyi lagu Hujan itu bagaimanapun mendapat kecaman ramai netizen apabila menyifatkan nyanyiannya menerusi lagu Biarlah Bulan Bicara sangat teruk. – K! ONLINE


Perompak gagal umpil mesin ATM
Oleh FARAHWAHIDA AHMAD

7 Februari 2022, 11:04 pm
SEGAMAT – Seorang lelaki gagal dalam cubaan memecah sebuah mesin pengeluaran wang automatik (ATM) dalam sebuah pasar raya di Jalan Segamat-Kuantan di sini tengah malam hari ini.
Dalam kejadian pada pukul 12.15 tengah malam itu, lelaki terbabit juga berputih mata untuk melarikan wang tunai berjumlah RM77,000 tersimpan di satu sudut kotak ruangan khas dalam mesin ATM berkenaan.
Ketua Polis Daerah Segamat, Superintendan Bahrin Mohd. Noh berkata, kejadian di sedari oleh anggota keselamatan pasar raya tersebut yang bertugas pagi ini selepas melihat kamera litar tertutup (CCTV) di kios berkenaan.
“Rakaman CCTV mendapati suspek berusaha selama satu jam untuk melarikan wang tunai di mesin ATM berkenaan sebaik berjaya memasuki bangunan itu pada pukul 11.15 malam kelmarin, sebelum keluar semula pada 12.15 tengah malam tadi.
“Suspek dipercayai agak mahir berkaitan mesin ATM namun kecanggihan teknologi terkini diguna pakai pihak pengurusan perbankan menyebabkan usahanya itu menemui jalan buntu,”katanya dalam sidang media di IPD Segamat di sini, hari ini.
Menurut Bahrin, pihak pengurusan pasar raya kemudiannya membuat satu laporan polis mengenai kejadian itu kira-kira pukul 9.30 pagi ini.

Hasil pemeriksaan daripada CCTV turut mendapati seorang suspek lelaki sedang mengumpil selain menggunakan alat pembakar mini.
Ini berdasarkan kesan terbakar di bahagian atas papan permukaan mesin ATM berkenaan namun usaha suspek gagal mengeluarkan sebarang wang tunai.
“Siasatan lanjut turut dijalankan dengan bantuan Forensik Ibu Pejabat Polis (IPD) Muar serta Unit K9 IPD, Segamat,”tambahnya.
Hasil siasatan awal di lokasi kejadian mendapati suspek memasuki lokasi pasar raya itu melalui bumbung bangunan belakang sebelum melarikan diri di laluan yang sama.
Pihak polis turut menahan tiga pengawal keselamatan lelaki, seorang warga tempatan, warga Bangladesh serta Nepal berusia 30an bagi membantu siasatan kes mengikut Seksyen 457 Kanun Keseksaan.
Bagaimanapun pihak polis masih giat menjejaki suspek utama terbabit.
Siasatan lanjut masih dijalankan dan saksi kejadian diminta menghubungi talian IPD Segamat 07-9312222 atau mana-mana balai polis berhampiran.-K! ONLINE.


PRN Johor: Bersatu Tanjung Piai nafi terbubar
Oleh MOHAMAD FAIZAL HASHIM

7 Februari 2022, 11:07 pm
PONTIAN – Parti Pribumi Bersatu Malaysia (Bersatu) Bahagian Tanjung Piai menafikan dakwaan bahawa bahagian tersebut terbubar setelah beberapa ahlinya umum keluar parti pada malam tadi.
Pemangku Ketua Bersatu Bahagian Tanjung Piai, Musa Khamis berkata, perkara itu tidak berlaku kerana hanya satu cawangan sahaja yang terbubar iaitu Cawangan Pekan Nanas Timur.
Katanya, bahagian tersebut masih lagi berdiri teguh dengan sokongan 20 cawangan lain bagi meneruskan perjuangan parti pada Pilihan Raya Negeri (PRN) Johor tidak lama lagi.
“Semalam, Bekas Setiausaha Bersatu Bahagian Tanjung Piai, Hishamuddin Busri bersama empat ahli Jawatankuasa umum keluar parti kerana merasakan Bersatu sudah kehilangan hala tuju.
“Tindakan itu hanya menyebabkan satu cawangan sahaja terbubar. Dakwaannya kira-kira 300 ahli yang lain turut angkat kaki juga keterlaluan. Kita masih ada Jawatankuasa yang lengkap.
“Saya tuntut dia kemukakan bukti seramai itu yang mengikut jejaknya hingga lima cawangan Bersatu Bahagian Tanjung Piai terbubar,” katanya pada sidang akhbar di Rumah Bersatu Tanjung Piai, di sini hari ini.

Semalam, Bekas Setiausaha Bersatu Bahagian Tanjung Piai bersama 300 ahli Bersatu bertindak keluar parti beramai-ramai kerana merasakan parti berkenaan sudah tidak mempunyai masa depan dalam kancah politik tanah air. -K! ONLINE.


Tayar terpakai pun kena curi
Oleh MOHD SYALMIZI HAMID

7 Februari 2022, 10:53 pm
BALIK PULAU – Dua lelaki ditahan polis hari ini selepas dipercayai mencuri tiga unit tayar kereta terpakai di sebuah kedai tayar di Jalan Mahsuri, Bayan Baru di sini.
Ketua Polis Daerah Barat Daya, Superintendan Kamarul Rizal Jenal berkata, pihaknya melakukan usaha memburu suspek selepas menerima laporan daripada pemilik kedai memaklumkan mengenai kehilangan tayar berkenaan.
“Kejadian dipercayai berlaku di antara Rabu hingga Jumaat lalu sebelum disedari pemilik kedai tayar tersebut.
“Kecurian membabitkan tiga unit tayar terpakai yang dianggarkan bernilai RM500,” katanya ketika dihubungi Kosmo! hari ini.
Menurut Kamarul Rizal, suspek berusia 20-an dan 30-an itu ditahan dalam serbuan berasingan di sekitar daerah Barat Daya di sini hari ini.
“Hasil tangkapan, polis turut menemui semula tayar yang dicuri berkenaan. Siasatan mendapati kedua-dua suspek mempunyai rekod lampau berkaitan dadah dan jenayah,” katanya lagi.

Beliau berkata, kes itu disiasat mengikut Seksyen 379 Kanun Keseksaan. – K! ONLINE


Uncle Kentang positif Covid-19 kategori empat
Oleh NUR HUDA MUSA

7 Februari 2022, 8:40 pm
PETALING JAYA – Aktivis terkenal, Kuan Chee Heng, 57, atau lebih dikenali sebagai Uncle Kentang memaklumkan dirinya positif Covid-19.
Berita tersebut dikongsi sendiri olehnya di laman Facebook tadi, bagaimanapun beliau tidak mendedahkan bagaimana beliau dijangkiti wabak tersebut.
“Sila doakan untuk saya sembuh. Kategori 4A positif Covid-19, bubuh oksigen,” katanya di sini tadi.
Sementara itu, dalam hantaran di Facebook kerja-kerja kebajikannya Uncle Kentang turut memaklumkan dia kini berada di Hospital Serdang dan telefon bimbitnya akan dimatikan selama tujuh hari.
“Maaf. Telefon saya akan tutup untuk tujuh hari, positif Covid-19 tahap empat. Sekarang di Hospital Serdang. Pejabat akan ditutup selama empat hari bermula hari ini.
“Talian hotline akan ditutup kecuali perkhidmatan ambulans. Kami juga akan tingkatkan ambulans untuk pesakit Covid-19 sebanya dua buah kerana ramai dijangkiti Covid-19,” ujarnya.

Uncle Kentang juga sempat mengingatkan orang ramai untuk terus menjaga prosedur operasi standard (SOP) dan sentiasa memakai pelitup muka.
Tinjauan Kosmo! di ruang komen mendapati, orang ramai mendoakan agar Uncle Kentang cepat sembuh daripada wabak Covid-19.
“Semoga cepat sembuh Uncle dan dipermudahkan urusan,” kata Aidatul.
“Sentiasa doakan kesihatan Uncle, semoga Uncle kuat untuk melawan penyakit ini dan segera sihat. Ramai orang menanti bantuan dari Uncle,” kata Tammy. – K! ONLINE.


Tiga tahun kumpul syiling hampir RM20,000 untuk tunai umrah
Oleh KOSMO!

7 Februari 2022, 10:00 pm
JAKARTA – Seorang wanita di  wilayah Kalimantan Barat menjadi tular kerana mengumpulkan duit syiling dalam masa tiga tahun sehingga mencecah 65 juta rupiah (RM18,887), lapor laman berita Suara.com.
Berdasarkan satu perkongsian di laman Instagram, wanita tersebut dikatakan ingin menggunakan wang hasil menabung itu untuk menunaikan umrah.
“Alhamdulillah, hasil menabung selama tiga tahun, dapat mengumpul sebanyak 65 juta rupiah (RM18,887). Bolehlah saya pergi ke umrah,” tulis keterangan pada akaun tersebut.
Hantaran itu mendapat perhatian orang ramai yang rata-rata turut mendoakan agar wanita berkenaan dapat menunaikan niatnya itu.
“Semoga perjalanan kamu dipermudahkan dan dilancarkan niat untuk ke Tanah Suci,” kata seorang netizen.
“Pekerja bank pun menangis lihat gambar ini,” kata seorang lagi pengguna. – AGENSI


Bah tidak jejaskan nilai hartanah, permintaan rumah di Selangor
Oleh MOHAMAD NAUFAL MOHAMAD IDRIS

7 Februari 2022, 10:49 pm
SHAH ALAM- Bah yang berlaku di Selangor pada pertengahan Disember tahun lalu tidak menjejaskan nilai hartanah serta permintaan rumah di negeri itu.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan negeri, Rodziah Ismail berkata, ini kerana permintaan membeli rumah di Selangor masih lagi tinggi selepas bencana itu.
“Banjir hanya berlaku dua hari sahaja tapi saya tak rasa sampai menjejaskan nilai hartanah dan permintaan rumah.
“Apapun, saya mengalu-alukan pihak yang membuat kajian berhubung perkara itu boleh berkongsi kajian mereka dengan pihak saya,” katanya ketika ditemui selepas menghadiri majlis pelancaran rasmi Selangor Intelligent Strata Property System (SISPS) di Glenmarie Golf and Country Club di sini, hari ini.
Pada majlis tersebut, Rodziah bersama Ketua Pegawai Eksekutif Lembaga Perumahan dan Hartanah Selangor (LPHS), Datuk Dr. Juhari Ahmad mewakili kerajaan Selangor menandatangani dua memorandum persefahaman dengan tiga buah syarikat, Odesi Ecob Sdn. Bhd., Synergy ESCO (Malaysia) Sdn. Bhd. dan Scomi Group Bhd.
Sebelum ini, akhbar tempatan melaporkan nilai hartanah di beberapa kawasan di Lembah Klang seperti di Shah Alam dan Hulu Langat berkemungkinan menurun akibat bencana terbabit. -K! ONLINE


Tembok rumah runtuh hempap Perodua Myvi
Oleh ZAKKINA WATI AHMAD TARMIZI

7 Februari 2022, 8:45 pm
SEREMBAN – Tembok sebuah rumah di Jalan Seng Meng Lee, dekat sini runtuh lalu menghempap sebuah kereta jenis Perodua Myvi dalam kejadian kira-kira pukul 4 petang tadi.
Pegawai Bomba Kanan II dari Balai Bomba dan Penyelamat Seremban, Mohd. Nazri Azis berkata, pihaknya mendapat panggilan pada pukul 5.29 petang tadi dan tiba di lokasi kejadian 15 minit kemudian.
“Setibanya di lokasi kami mendapati terdapat tembok sebuah rumah yang runtuh. Runtuhan tersebut turut menimpa sebuah kereta jenis Perodua Myvi namun ia tidak melibatkan mangsa.
“Kemungkinan konkrit tembok rumah berkenaan tidak kuat dan menyebabkan ia runtuh dan mungkin disebabkan cuaca hujan yang berlaku di sekitar sini,” katanya ketika dihubungi hari ini.
Menurutnya, pihak bomba telah menyerahkan kes tersebut kepada pihak polis untuk tindakan lanjut.
Dalam pada itu, seorang jiran pemilik rumah yang tidak mahu dikenali memberitahu, ketika kejadian dia dan suaminya berada di dalam rumah.

“Pada pukul 4 petang, saya terdengar satu dentuman kuat dan kemudian saya keluar rumah dan melihat rumah jiran saya itu mengalami runtuhan tembok,” katanya. -K! ONLINE.


800 pekerja dapat cuti khas sempena Hari Wanita Antarabangsa
Oleh KOSMO!

7 Februari 2022, 9:00 pm
LONDON – Semua 800 kakitangan sebuah firma pembuat ubat-ubatan yang merawat  masalah kesihatan wanita di London diberikan cuti istimewa sempena sambutan Hari Wanita Antarabangsa, bulan depan, lapor portal berita MailOnline semalam.
Syarikat Organon  memberikan cuti khas itu kepada semua pekerja lelaki dan wanita pada 8 Mac ini  bagi memberi peluang kepada pekerja wanita untuk mengutamakan kesihatan.
Syarikat   berpangkalan di Amerika Syarikat itu berharap agar cuti tersebut dapat digunakan oleh pekerja wanita untuk melakukan pelbagai aktiviti berkaitan kesihatan seperti menghadiri temu janji perubatan dan bersenam.
Ketua cawangan perniagaan di Britain, Simon Nicholson berkata, pekerja lelaki turut digalakkan untuk menyokong wanita-wanita dalam kehidupan  mereka pada hari tersebut.
Organon yang memiliki seramai 9,500 pekerja di seluruh dunia melaksanakan pelbagai polisi yang menghargai kaum wanita termasuk bantuan kepada wanita yang melalui fasa putus haid serta cuti bergaji dua minggu bagi yang mengalami keguguran. – AGENSI


PRN Johor diteruskan ikut SOP ketat
Oleh MOHD RIDZAUDDIN ROSLAN dan ALWANI ZAFIRAH

7 Februari 2022, 6:02 pm
PETALING JAYA- Pilihan Raya Negeri (PRN) Johor akan diteruskan mengikut perancangan sedia ada memandangkan kesan langsung Covid-19 ditunjukkan varian Omicron dilaporkan tidak seteruk varian Delta.
Menteri Kesihatan, Khairy Jamaluddin Abu Bakar berkata, keputusan meneruskan PRN Johor dibuat berdasarkan data dikumpulkan menunjukkan varian Omicron tidak menunjukkan kesan teruk berbanding Delta.
“Omicron tidak tunjuk kesan teruk seperti Delta, semua data menunjukkan kesannya akibat Delta.
“Maka, PRN akan diteruskan mengikut prosedur operasi standard (SOP) yang diumumkan di mana drafnya telah dimuktamadkan oleh Kementerian Kesihatan hari ini,” katanya dalam sidang akhbar khas tadi.
Sebelum ini, Khairy memaklumkan SOP PRN Johor dilaporkan hampir selesai dan akan dibentang kepada pengurusan tertinggi KKM dalam masa terdekat.
Jelasnya, SOP untuk PRN Johor akan menyaksikan sedikit perbezaan berbanding apa yang dilakukan Melaka dan Sarawak dengan mengambil kira kewujudan varian Omicron. -K! ONLINE.


Indonesia juga ada Laut Mati
Oleh KOSMO!

7 Februari 2022, 6:00 pm
JAKARTA – Sebuah pantai di Sumatera Utara dikatakan mempunyai kadar kandungan garam yang sangat tinggi dan digelar sebagai Laut Mati Indonesia, lapor laman berita Kompas, semalam.
Air di Pantai Tureloto, Kabupaten Nias Utara itu sangat masin dan menyukarkan hidupan laut untuk membiak di dalamnya.
Selain itu, pengunjung yang datang ke pantai itu  juga boleh mengapungkan diri tanpa perlu berenang kerana kepekatan garamnya.
Meskipun digelar Laut Mati Indonesia, Pantai Tureloto masih mempunyai sedikit hidupan di dalamnya namun tidak seperti lautan biasa.
Memiliki pemandangan yang sangat cantik dan dikenali sebagai pusat pelancongan, Pantai Tureloto juga mempunyai gugusan batu karang yang bertindak sebagai pemecah ombak semula jadi.
Laut Mati yang asli terletak di sempadan Jordan dan Tebing Barat. – Agensi


Boleh melancong ke Australia bermula 21 Februari ini
Oleh KOSMO!

7 Februari 2022, 8:01 pm
CANBERRA, AUSTRALIA – Australia akan membuka semula sempadannya kepada pelancong luar bermula  21 Februari ini, kata Perdana Menteri, Scott Morrison dalam satu pengumuman hari ini sekali gus menamatkan antara sekatan perjalanan paling ketat dan paling lama di dunia sepanjang tempoh pandemik.
“Kini hampir dua tahun sejak kami membuat keputusan untuk menutup sempadan Australia,” kata Morrison sambil mengumumkan bahawa sempadan negara itu akan dibuka semula kepada semua pemegang visa pada 21 Februari tahun in.
“Sekiranya anda lengkap divaksin sebanyak dua kali, kami mengalu-alukan kedatangan semula  anda ke Australia,” katanya
Pelabuhan dan lapangan terbang negara itu ditutup kepada pelancong pada Mac 2020 dengan bertujuan untuk melindungi pulau benua tersebut daripada lonjakan kes pandemik global.
Terdahulu, kerajaan Australia mengadakan satu mesyuarat bagi memutuskan perkara tersebut, demikian menurut portal berita MailOnline.
Menteri Dalam Negeri Australia, Karen Andrews sebelum ini berkata, keutamaan akan diberikan kepada pelancong dan pelawat perniagaan yang telah menerima vaksinasi lengkap Covid-19.

“Kami telah melaksanakan proses-proses bagi bersiap sedia dalam membuka kembali sempadan negara.
“Kerajaan juga akan terus berbincang dengan pakar-pakar kesihatan, dan sebaik sahaja mereka bersetuju, pintu sempadan negara akan dibuka kembali kepada pelancong,” katanya.
Sebelum ini, penduduk Australia yang telah divaksin dibenarkan keluar dari negara itu sejak 1 November lepas, manakala pekerja asing berkemahiran dan pelajar antarabangsa turut diterima masuk pada pertengahan Disember 2021.
Dengan bilangan kes Covid-19 di Australia dan negara-negara lain yang semakin berkurang, kerajaan negara itu kini memberi fokus untuk merancakkan kembali sektor pelancongan.
“Kerajaan sedar bahawa ekonomi negara ini terus tertekan termasuk sektor penting seperti pelancongan.
“Sama seperti pengendali perkhidmatan pelancongan di seluruh negara, kami ingin melihat pelancong luar kembali ke negara ini sebaik sahaja situasi disahkan selamat,” ujar Andrews. –  AFP/AGENSI


Setiap tahun sebelum puasa, raya skrip sama ‘berbunyi’ – Caprice
Oleh MOHAMMAD SHAHEMY AZMI

7 Februari 2022, 6:24 pm
PETALING JAYA – Penyanyi rap sensasi Caprice atau kini mahu dikenali sebagai Daddycap berpendapat trend peningkatan jangkitan baharu harian Covid-19 ketika ini sama seperti keadaan yang berlaku pada tahun lalu.
Ujar Daddycap atau nama sebenarnya Ariz Ramli, situasi peningkatan kes baharu Covid-19 pada tahun lalu juga berlaku ketika umat Islam sedang menghitung hari untuk menyambut bulan Ramadan dan Hari Raya Aidilfitri.
“Kes jangkitan Covid-19 semakin meningkat. Menurut kenyataan Ketua Pengarah Kesihatan, Tan Sri Dr. Noor Hisham Abdullah, kes jangkitan harian boleh mencecah sebanyak 22,000 kes menjelang bulan Mac depan.
“Saya tidak tahu nak cakap apa. Cuma tiap-tiap tahun sebelum puasa dan raya, skripnya berbunyi sama, watak yang sama dan mangsa yang sama. Cuma yang berbeza tahun sahaja,” katanya.
Ujarnya lagi, tahun lalu juga menunjukkan trend apabila kerajaan galak memujuk masyarakat untuk mendapatkan suntikan vaksin, sama seperti situasi pada tahun ini apabila rakyat disaran pula untuk mendapatkan suntikan dos penggalak (booster)
“Tahun lepas kita promosi vaksin, tahun ini kita promosi ‘booster’ pula,” jelasnya.

Menerusi perkongsian yang dimuat naik dalam Instagram miliknya, pelantun lagu Tiger of Al Quds itu sempat menyeru masyarakat supaya kembali kepada Allah SWT dengan memperbanyakkan amal ibadah serta doa.
“Apabila benda yang kita tidak boleh nampak (Covid-19), boleh buatkan hidup jadi huru-hara, maksudnya kita kena lagi rajin cari semula sesuatu yang kita tidak nampak juga (Allah SWT), tapi mampu buat kita tenang.
“Perbanyakkan doa dan ibadah,” katanya.
Terdahulu, Kosmo! melaporkan beberapa buah negara di seluruh dunia mula merekodkan peningkatan kes jangkitan harian Covid-19 termasuk Malaysia.
Di Korea Selatan, kes harian Covid-19 dilaporkan melebihi 30,000 buat kali pertama dan mencecah paras tertinggi sepanjang masa iaitu lebih 36,000 kes pada hari Sabtu lalu berikutan penyebaran varian Omicron selepas musim cuti.
Tidak ketinggalan juga Malaysia, apabila mencatatkan kes melebihi 7,000 pada 5 Februari lalu selepas empat bulan kes berada bawah angka 7,000.
Hari ini (Isnin), kes jangkitan harian Covid-19 menunjukkan peningkatan ketara dengan angka mencecah 11,034 kes jangkitan. – K! ONLINE


Aku tak ampun sapa kata aku bankrap – Sajjad
Oleh ALWANI ZAFIRAH

7 Februari 2022, 8:37 pm
PETALING JAYA – Usahawan kontroversi, Muhammad Sajjad Kamaruz Zaman mengesahkan status dirinya yang masih berada dalam kategori tidak bankrap.
Maklumat itu dikongsikan menerusi hantaran terbarunya di laman Instagram.
Sementara itu, Sajjad turut memuat naik satu surat pemberitahuan keputusan carian kebankrapan melalui Jabatan Insolvensi Malaysia sebagai bukti kenyataannya itu.
Katanya, ramai pihak di luar sana mengatakan bahawa dia telah bankrap tanpa sebarang bukti yang sahih dan menuduh secara melulu.
“Ramai orang fitnah kata Sajjad bankrap, hadam la yang mengata aku bankrap itu.
“Tidak akan aku ampunkan orang yang mengata aku selama ini,” katanya.

Selain itu, Sajjad memaklumkan dirinya kini bahagia menjalani kehidupan di luar negara.
Menjengah ke ruangan komen Instagramnya, rata-rata orang ramai memberikan pelbagai reaksi dan ada pengguna yang kagum melihat semangatnya dalam melakukan sesuatu serta berjaya dalam dunia perniagaan.
“Sajjad tak bankrap sebab waktu perlanjutan, dia berada di luar negara dan perkara itu dalam pengetahuan pihak mahkamah,” kata Nadia Sumiring.
“Tiada makna harta dunia, bila-bila masa Allah boleh tarik, bukan harta yang teman ke alam kubur nanti, amalan yang dibawa,” ujar @fit_oh_fit.
“Biarlah kisah dia, janji dia tahu usaha nak cari duit, berniaga, teruskan semangat awak Sajjad untuk hebat di negara orang,” kata Imran Jamin.
Sebelum ini, Sajjad memaklumkan dia telah berjaya mendaftar perniagaannya di Australia dan turut menawarkan peluang pekerjaan kepada mereka yang berminat untuk bekerja dengannya. – K! ONLINE.


Semua klinik kesihatan bersedia terima kedatangan pesakit Covid-19
Oleh ALWANI ZAFIRAH dan MOHD RIDZAUDDIN ROSLAN

7 Februari 2022, 5:59 pm
PETALING JAYA – Semua klinik kesihatan kini bersedia untuk menerima kedatangan pesakit Covid-19 yang tinggi.
Menteri Kesihatan, Khairy Jamaluddin Abu Bakar melaporkan setakat hari ini, terdapat 370 Pusat Penilaian Covid-19 (CAC) di klinik kesihatan dan komuniti yang sedang beroperasi untuk membuat
penilaian pesakit positif COVID-19.
Katanya, CAC berfungsi dalam mengenalpasti pesakit yang memenuhi kriteria untuk dipantau di rumah serta menilai perkembangan mereka sepanjang tempoh pengasingan.
“Selain itu, CAC juga akan menyelaras senarai pesakit yang perlu dirujuk ke Pusat Kuarantin dan Rawatan Covid-19 (PKRC) atau hospital.
“Manakala, pihak Pejabat Kesihatan Daerah (PKD) bertindak dalam menentukan klinik kesihatan dan dewan orang ramai yang sesuai untuk menambah bilangan CAC bagi menampung pertambahan kes Covid-19 jika ada keperluan,” katanya ketika sidang akhbar yang diadakan hari ini.
Dalam pada itu, kes harian Covid-19 di negara ini terus merekodkan trend peningkatan apabila mencatatkan sebanyak 11,034 kes hari ini berbanding 10,089 semalam sekali gus menjadikan jumlah kumulatif setakat ini sebanyak 2,925,254.

Sebelum ini, KKM menjangkakan kes harian Covid-19 boleh mencecah sehingga 22,000 sehari menjelang akhir Mac ini sekiranya bacaan kadar kebolehjangkitan (Rt) atau R-naught (Ro) sekiranya nilai itu kekal 1.2 hingga hujung bulan depan. – K! ONLINE.


Kerajaan sarankan majikan terus amalan BDR
Oleh MOHD RIDZAUDDIN ROSLAN dan ALWANI ZAFIRAH

7 Februari 2022, 5:53 pm
PETALING JAYA- Majikan di negara ini disaran untuk meneruskan amalan bekerja dari rumah (BDR) atau melaksanakan sistem penggiliran kehadiran ke pejabat dalam usaha membendung penularan jangkitan Covid-19 ketika ini.
Menteri Kesihatan, Khairy Jamaluddin Abu Bakar berkata, amalan BDR juga disarankan diwujudkan semula buat masa ini bagi memastikan persekitaran selamat di tempat kerja.
“Selain itu, kerajaan juga menyarankan setiap majikan untuk membantu pekerja melakukan ujian segera Covid-19 sekiranya bergejala memandangkan ada sesetengah pekerja sukar untuk mendapat kit calitan.
“Jadi, majikan digalakkan untuk membantu menyediakan kit ujian calitan dan pelitiup muka berkualiti bagi membantu pekerja yang sukar mendapatkan barangan tersebut,” katanya dalam sidang akhbar khas tadi.
Katanya, majikan juga disaran untuk mendapatkan insentif khas disediakan Kementerian Kewangan bagi mengubahsuai sistem pengudaraan di tempat kerja dalam memastikan tahap keselamatan di tahap maksimum. -K! ONLINE.


Lanjut moratorium, bukan pengeluaran KWSP – Armada
Oleh ISKANDAR SHAH MOHAMED

7 Februari 2022, 6:09 pm
SHAH ALAM – Lanjutan tempoh moratorium antara langkah terbaik meringankan beban rakyat dan bukannya mengeluarkan caruman RM10,000 daripada Kumpulan Wang Simpanan Pekerja (KWSP).
Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad Kamal berkata, beliau bersetuju dengan kerajaan bahawa KWSP bukan penyelesaian yang patut digunakan bagi membantu rakyat ketika ini.
Katanya, Kementerian Kewangan dan Bank Negara perlu mencari jalan di luar kotak selain apa yang dipersoalkan Ketua Pemuda UMNO, Datuk Dr. Asyraf Wajdi Dusuki mengenai isu berkenaan.
“Sebagai contoh, moratorium dilihat turut memberi banyak keuntungan kepada pihak bank.
“Justeru, saya bersetuju ia perlu dilanjutkan lagi bagi memberi ruang kepada rakyat untuk ‘bernafas’ semula dan memulihkan ekonomi negara,” katanya ketika ditemui selepas meninjau sebuah gereja yang musnah terbakar di Kota Kemuning di sini, hari ini.
Pada 3 Februari lalu, Pertubuhan Aktivis Rakyat Malaysia (ProRakyat) menyerahkan petisyen yang ditandatangani lebih 100,000 pencarum KWSP kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Petisyen itu mewakili pencarum bagi menuntut pengeluaran tunai RM10,000 secara one-off buat kali terakhir dengan kadar segera di musim pandemik Covid-19 bagi yang mempunyai baki mencukupi dan jumlah yang rasional bagi yang berbaki kurang RM10,000 dalam Akaun 1.
Jelas Wan Ahmad Fayhsal yang juga Timbalan Menteri Perpaduan Negara, instrumen ‘monetary’ atau kewangan lain perlu diutarakan oleh Kementerian Kewangan dan Bank Negara.
“Perkara itu memerlukan penelitian terperinci oleh pihak berkaitan. Pengeluaran caruman KWSP itu sememangnya bukan jalan penyelesaian yang meruncing ketika ini,” katanya.
Dalam pada itu, beliau berkata, kementeriannya akan menyediakan bantuan khas kepada pengurusan
gereja yang terbakar pada malam 2 Februari lalu.
“Pihak gereja setakat ini masih menunggu laporan penuh siasatan dan anggaran kerugian kebakaran berkenaan.
“Jumlah peruntukkan dan jenis bantuan yang akan disalurkan kementerian akan dimuktamadkan kelak,” katanya. -K! ONLINE.


Jualan Proton berkurangan bulan Januari
Oleh KOSMO!

7 Februari 2022, 6:10 pm
PETALING JAYA –  Proton Holdings Berhad (Proton) mencatat jualan yang berkurangan pada bulan Januari lalu sebanyak 25.3 peratus kepada 4,453 unit berbanding tempoh yang sama tahun sebelumnya dengan anggaran pegangan pasaran domestik sebanyak 11.3 peratus.
Ketua Pegawai Eksekutif, Proton Edar, Roslan Abdullah berkata, pengurangan jualan ini adalah kerana kekurangan stok yang tersedia.
Menurutnya, walaupun kilang pengeluaran Proton di Shah Alam dan Tanjung Malim tidak terjejas akibat banjir pada bulan Disember, vendor syarikat pula tidak bernasib baik.
Ramai yang mempunyai kemudahan pengeluaran di Shah Alam terjejas oleh banjir dan dalam masa yang sama ia turut memberi kesan langsung ke atas jumlah pengeluaran pada bulan Januari yang menyebabkan kekurangan unit untuk memenuhi pesanan.

“Selepas menamatkan tahun 2021 dengan kejayaan, Januari merupakan bulan yang sangat sukar bagi Proton, situasi kekurangan bekalan kami menjadi lebih ketara apabila terdapat kekurangan dalam unit yang dikeluarkan seterusnya memberi kesan yang teruk bagi pengedar.
“Kami bersyukur kerana pengeluaran untuk semua model telah berjaya disambung semula pada bulan Januari, walaupun sesetengah model memerlukan lebih banyak masa.

“Kami yakin dapat mencapai sasaran tahun 2022 berdasarkan unjuran pasaran serta rancangan jualan dan pemasaran untuk sepanjang tahun ini,” katanya dalam kenyataan.
Roslan menjelaskan, di antara semua model, Proton X50 dan Proton X70 merupakan model pertama yang memulakan semula pengeluaran dan ini dapat dilihat dalam jumlah jualan Januari.
Menurut beliau, sebanyak 2,601 unit Proton X50 dan 799 unit Proton X70 telah dijual pada bulan lepas.
 Walaupun jumlah individu adalah sederhana berbanding bulan sebelumnya, jualan gabungan kedua-dua model meletakkan Proton sebagai jenama SUV nombor satu di Malaysia.


Wanita kebas suami kakak sendiri
Oleh KOSMO!

7 Februari 2022, 7:00 pm
JAKARTA – Seorang wanita di Indonesia menjadi tular apabila video luahan perasaan suami dirampas adik sendiri mendapat perhatian netizen, lapor Suara.com, hari ini.
Menerusi [email protected], wanita itu memberitahu,  dia berasa kecewa apabila mengetahui orang ketiga dalam rumah tangganya adalah adik kandung sendiri.
“Saya tidak mahu menghina adik saya yang kini sudah menjadi perampas suami orang (pelakor) kerana itu sangat menjatuhkan maruahnya.
“Mungkin mereka sudah saling sayang menyayangi,” luah wanita itu yang berkongsi foto sewaktu majlis perkahwinannya.
Tambah wanita itu, adiknya bersikap tidak tahu malu dan tiada perasaan bersalah apabila secara terang-terangan mengirim mesej mesra buat suaminya di laman Facebook.
“Hati saya kecewa kerana orang ketiga bukan orang lain tetapi adik sendiri.

“Suami pula melayannya dan memberi amaran agar tidak menceritakan hubungan ini kepada sesiapa,” jelasnya.
Namun begitu, terdapat kejutan dalam kisah tersebut  apabila rupa-rupanya suami wanita itu ialah bekas kekasih adiknya dan mereka pernah bercinta selama dua tahun.
Malah, selepas video luahan hati ini mendapat tontonan lebih 20 juta, si adik membuat permohonan maaf dan memohon agar kakaknya memadamkan status tersebut.
Kisah persis drama televisyen ini mengundang pelbagai reaksi pengguna media sosial yang keliru siapakah sebenarnya yang bersalah.
“Kalau bercinta dengan kakaknya, kenapa kahwin dengan adiknya? Pening,” komen seorang pengguna TikTok. – Agensi


Pelajar mahu eksperimen bab pembiakan dikecam
Oleh NIA AMIRA NAJWA AZMI

7 Februari 2022, 5:09 pm
PETALING JAYA – Tindakan seorang pelajar perempuan membuat satu video bertanya mengapa mata pelajaran sains tingkatan satu bab empat (pembiakan) tiada yang membuat eksperimen dikecam orang ramai.
Gambar dari video itu didedahkan seorang pengguna Twitter, @yoursturulypir, berkongsi satu gambar yang ditanya oleh pelajar perempuan tersebut mengenai mengapa tiada yang membuat eksperimen terhadap bab empat (pembiakan) mata pelajaran sains tingkatan satu.
Seorang individu yang merupakan guru mata pelajaran sains, @mulanzhu, turut berkongsi pengalaman beliau mengajar pelajar tingkatan satu tajuk ini dan ada segelintir pelajar senyap serta ada juga yang bising dan teruja.
“Sekarang ini saya sedang menanda kertas pelajar saya dan memang saya selitkan juga soalan pembiakan, kebanyakkan pelajar ramai yang skor di soalan alat pencegah kehamilan serta waktu yang perlu dielakkan bersama untuk perancangan keluarga,” jelas Mulan.
Namun, ada juga pelajar yang menjawab soalan peperiksaan itu seolah olah biadap terhadap guru tersebut.
“Mana lah tahu saya belum kahwin lagi, nanti saya dah kahwin saya beritahu cikgu,” jawapan pelajar tersebut.

Perkongsian pelajar tersebut
Susulan perkongsian itu, rata-rata pengguna media sosial berasa marah dengan tindakan pelajar yang jawab biadab begitu serta pelajar yang minta eksperimen apabila belajar bab empat mata pelajaran sains.
“Seseorang pelajar tidak boleh memberikan jawapan bertulis seperti itu. Ia benar-benar di luar konteks. Walaupon tidak tahu, tidak perlu tulis macam tu. Biarkan ia kosong lebih baik. Pelajar zaman sekarang memang kurang adab belajar dengan guru,” ujar @tighahmisu.
“Sebagai seorang pelajar, sekiranya kita tidak tahu jawapan, kita haruslah menulis sekadar yang kita faham berdasarkan soalan walaupun jawapannya sangat singkat. Ia tidak sepatutnya menjadi jawapan yang tidak sopan seperti itu,” jelas @ashh_kzh.
“Sistem pembiakan ni memang perlu diajar awal sebab remaja perempuan lebih cepat akil baligh berbanding lelaki dan berita murid 13 tahun hamil kerana seks bebas sudah banyak berlaku. Sebab itu Kurikulum Standart Sekolah Menengah (KSSM) sekarang susun semula silibus dari tingkatan satu hingga tingkatan lima mengikut susunan,” kata @chubbb__ – K! ONLINE


Tuan Ibrahim ucap takziah kepada keluarga Shahrir, Khalid Samad
Oleh ALWANI ZAFIRAH

7 Februari 2022, 4:57 pm
PETALING JAYA – Menteri Alam Sekitar dan Air, Datuk Seri Tuan Ibrahim Tuan Man menerusi satu ciapan di laman Twitter menzahirkan ucapan takziah kepada keluarga Veteran UMNO, Tan Sri Shahrir Abdul Samad dan juga Ahli Parlimen Shah Alam, Khalid Abdul Samad atas pemergian ibu tercinta.
“Saya merakamkan ucapan takziah kepada seluruh ahli keluarga Tan Sri Shahrir Abdul Samad dan YB Khalid Abdul Samad atas pemergian bondanya yang dikasihi, Allahyarhamah Rashidah Othman, semalam.
“Marilah kita mendoakan agar Allahyarhamah diampuni, dirahmati, dikasihi dan ditempatkan bersama orang-orang yang beriman,” ciapnya.
Sementara itu, menerusi hantaran di Facebook Tan Sri Shahrir, beliau turut berterima kasih kepada semua pihak yang telah mendoakan buat arwah ibunya.
“Saya dan keluarga mengucapkan berbanyak terima kasih kepada semua sahabat rakan kenalan yang telah menyampaikan ucapan takziah di atas kembalinya ke rahmatullah mak kami dan turut berdoa agar roh Allahyarhamah dicucuri rahmat oleh Allah SWT.
“Kami tidak mungkin membalas kesemua pesanan yang kami terima semenjak pagi semalam. Namun, diatas berkat ingatan, ucapan dan iringan doa dari sahabat rakan kenalan sekalian, pengebumian Allahyarhammah telah sempurna diurus di Tanah Perkuburan Bukit Kiara,” ujarnya. – K! ONLINE


Kilang NBL terbesar di dunia dibina di Padang Terap
Oleh JAMLIAH ABDULLAH

7 Februari 2022, 4:46 pm
KUALA NERANG – Pelabur perintis Kedah Rubber City (KRC), Hong Seng Consolidated Bhd. (Hong Seng) bekerjasama dengan Mitsui & Co (Malaysia) Sdn. Bhd. untuk membangunkan sebuah kilang getah nitril butadiena (NBL) terbesar di dunia di taman perindustrian tersebut mulai tahun ini.
Pengerusi Bukan Eksekutif Hong Seng, Datuk Muhamed Suffian Awang berkata, pihaknya optimis pelaburan bernilai RM3 bilion itu mampu menyemarakkan pembangunan KRC yang dilancarkan secara rasmi oleh Perdana Menteri, Datuk Seri Ismail Sabri Yaakob hari ini.
“Ini adalah kerjasama strategik yang membawa pelaburan RM3 bilion ke KRC. Ia bukan sahaja memberi peluang kepada rakyat Kedah tetapi seluruh penduduk di negara ini,” katanya pada sidang akhbar selepas Majlis Perasmian Projek Strategik NCER-Kedah Rubber City di Ladang Bukit Ketapang dalam daerah Padang Terap di sini hari ini.
Beliau memberitahu, pembukaan kilang berkenaan dijangka memberi limpahan ekonomi kepada penduduk setempat terutama dalam kalangan usahawan industri kecil dan sederhana (IKS).
“Pembinaan kilang ini akan beri peluang kepada industri kecil, SME dan vendor untuk turut serta bersama kita di KRC.
“Kerjasama Mitsui & Co ini juga diharapkan dapat memperhebatkan lagi KRC,” katanya. – K! ONLINE


Omicron bukan konspirasi tangguh Aidilfitri
Oleh MOHD RIDZAUDDIN ROSLAN dan ALWANI ZAFIRAH

7 Februari 2022, 5:25 pm
PETALING JAYA- Peningkatan kes Covid-19 melibatkan varian Omicron di Malaysia bukan satu konspirasi kerajaan untuk menangguhkan perayaan Aidilfitri pada Mei depan sebaliknya dihadapi setiap negara antarabangsa.
Menteri Kesihatan, Khairy Jamaluddin Abu Bakar berkata, gelombang Omicron bukan sahaja dihadapi di Malaysia tetapi turut menyaksikan peningkatan di negara-negara lain termasuk Eropah.
“Singapura melaporkan lebih 13,208 kes baharu jangkitan Covid-19 pada 4 Feb 2022, 3 kali ganda berbanding hari sebelumnya.
“Pada 5 Februari,Korea pula melaporkan kes harian sebanyak 38,670 kes, Indonesia (33,729 kes), Thailand (10,879 kes), Filipina (7,469 kes), Australia (22,985) kes dan Jepun 102,275 kes,” katanya dalam satu sidang akhbar khas di tadi.
Dalam pada itu, kes harian Covid-19 di negara ini terus merekodkan trend peningkatan apabila mencatatkan sebanyak 11,034 kes hari ini berbanding 10,089 semalam sekali gus menjadikan jumlah kumulatif setakat ini sebanyak 2,925,254.
Sebelum ini, KKM menjangkakan kes harian Covid-19 boleh mencecah sehingga 22,000 sehari menjelang akhir Mac ini sekiranya bacaan kadar kebolehjangkitan (Rt) atau R-naught (Ro) kekal 1.2 hingga hujung bulan depan. -K! ONLINE.


Taikun media Mesir didakwa atas jenayah pemerdagangan manusia
Oleh KOSMO!

7 Februari 2022, 5:00 pm
KAHERAH, Mesir – Taikun perniagaan Mesir, Mohamed Al-Amin akan dibicarakan di atas tuduhan pemerdagangan manusia berikutan keputusan pendakwa raya untuk merujuk kes itu ke mahkamah jenayah, lapor akhbar Arab News, kelmarin.
Al-Amin mengasaskan Kumpulan Pusat Penyiaran (CBC) dan rangkaian Modern Network bersama Agensi Berita Arab serta TV Al-Nahar.
Menurut kenyataan pendakwaan, Al-Amindi dituduh  melakukan serangan seksual terhadap tujuh orang gadis..
Keputusan  memfailkan kesnya di mahkamah jenayah dibuat berdasarkan keterangan 13 saksi, kenyataan sebilangan mangsa dan pemeriksaan terhadap telefon Al-Amin serta laporan perubatan.
Polis berkata, suspek menahan mangsa di rumah anak yatim yang didirikannya, mengambil kesempatan daripada kuasa yang ada untuk mengeksploitasi mereka secara seksual.
Siasatan dijalankan oleh Jabatan Am Membanteras Migrasi Haram dan Pemerdagangan Manusia di Kementerian Dalam Negeri serta pakar psikologi, pekerja sosial, pegawai kawalan kehakiman di Kementerian Perpaduan Sosial dan pakar perubatan.

Laporan oleh Majlis Kebangsaan untuk Keibuan dan Kanak-kanak dan pakar Kementerian Solidariti mengatakan bahawa mangsa-mangsa  dilaporkan mengalami gangguan psikologi akibat serangan seksual yang dialami mereka.
Pendakwa raya melancarkan siasatan selepas menerima laporan daripada Majlis Kebangsaan untuk Keibuan dan Kanak-Kanak pada 10 Disember tahun lalu mengenai akaun media sosial yang mendakwa Al-Amin telah menyerang kanak-kanak perempuan yang tinggal di rumah anak yatim miliknya.
Kumpulan gadis itu mendakwa bahawa Al-Amin menawarkan wang, hadiah dan telefon bimbit sebelum menyerang mereka dan mengancam untuk memukul mereka yang menolak hasrat seksualnya.
Al-Amin yang merupakan lulusan Fakulti Kejuruteraan di Universiti Alexandria kemudian berpindah ke Kuwait bersama abangnya untuk bekerja dengan firma kontrak.
Pada tahun 2002, Al-Amin kembali ke Mesir dan melabur lebih  AS$3 juta (RM12.6 juta) dalam Kumpulan CBC yang telah menjadi salah satu saluran satelit paling utama di Mesir. – Agensi


Ambil dos penggalak sebelum 1 Mac, elak status vaksin batal
Oleh MOHD RIDZAUDDIN ROSLAN dan ALWANI ZAFIRAH

7 Februari 2022, 5:38 pm
PETALING JAYA- Penduduk berusia berusia 60 tahun dan ke atas atau penerima dos lengkap vaksin Sinovac berusia 18 tahun ke atas perlu mengambil suntikan dos penggalak bagi mengekalkan status vaksinasi lengkap sebelum 1 Mac 2022.
Menteri Kesihatan, Khairy Jamaluddin Abu Bakar berkata, susulan itu, golongan itu diminta untuk hadir segera bagi mendapatkan dos penggalak secara walk-in di mana-mana Pusat Pemberian Vaksin (PPV) berhampiran.
“Dos penggalak memberi perlindungan daripada jangkitan Covid-19 terutama sekali komplikasi teruk.
“Data harian menunjukkan individu yang belum divaksin adalah 9 kali lebih berkemungkinan untuk dijangkiti dan 62 kali lebih berkemungkinan maut berbanding individu yang telah lengkap vaksin atau telah mengambil dos penggalak,” katanya pada sidang akhbar khas tadi.
Katanya, setakat ini, terdapat lebih kurang 32 peratus atau 1 juta warga emas yang masih belum mengambil dos penggalak.
Dalam pada itu, kes harian Covid-19 di negara ini terus merekodkan trend peningkatan apabila mencatatkan sebanyak 11,034 kes hari ini berbanding 10,089 semalam sekali gus menjadikan jumlah kumulatif setakat ini sebanyak 2,925,254.

Sebelum ini, KKM menjangkakan kes harian Covid-19 boleh mencecah sehingga 22,000 sehari menjelang akhir Mac ini sekiranya bacaan kadar kebolehjangkitan (Rt) atau R-naught (Ro) kekal 1.2 hingga hujung bulan depan. -K! ONLINE.


Makhluk asing didakwa buat lawatan ke Taiwan
Oleh KOSMO!

7 Februari 2022, 5:08 pm
TAIWAN – Gugusan warna hijau bercahaya yang dirakam terbang melintasi sebuah ladang di Taiwan menjadi bukti bahawa makhluk asing melawat Bumi, lapor akhbar Daily Star kelmarin.
Video objek terbang tidak dikenali (UFO) itu dirakam oleh seorang wanita di wilayah Taitung yang kemudiannya bertanyakan pendapat pakar dan peminat makhluk asing, Scott C. Warring.
Paparan video menunjukkan cahaya hijau bersinar itu muncul dari sebuah lubang kecil pada awan dan berada di awangan selama empat minit.
“Wanita itu berkata, terdapat enam UFO dilihat terbang di kawasan ladang itu.
“Ini bukti nyata makhluk asing sedang membuat kajian tentang Bumi dan mereka muncul di kawasan desa, bukan di bandar besar,” kata Warring.
Tambah Warring, klip video itu menjadi tular di Taiwan,  namun kesahihannya diinafikan oleh pihak tentera Taiwan meskipun mereka sendiri tidak tahu apakah sebenarnya objek tersebut.

“Itu bukan lampu suluh, itu adalah UFO yang membawa makhluk asing untuk melawat Taiwan,” tegas Warring. – Agensi


Vida merayu mohon maaf, netizen desak presiden ditukar
Oleh MOHAMMAD SHAHEMY AZMI

7 Februari 2022, 5:23 pm
PETALING JAYA – Sedar sering menimbulkan kontroversi memualkan, usahawan selebriti Datuk Seri Vida memohon maaf secara terbuka kepada seluruh rakyat Malaysia berhubung segala tindakan peliknya dan kesilapannya sebelum ini.
Mahu membuka buku baharu, Vida, 50, yang dijemput menduduk kerusi Presiden Netizen dalam program Big Stage musim keempat (BS4) malam tadi, dengan rasa rendah diri meluahkan permohonan maaf yang dipancarkan secara langsung menerusi Astro Ria.
“Saya mahu membuka buku baharu dengan perjalanan baharu dalam program Big Stage. Saya ingin memohon maaf dan memerlukan kemaafan daripada semua.
“Dengan rasa rendah diri, andai ada perkara yang saya lakukan telah mengguris hati rakyat Malaysia, terkasar bahasa, tersilap kata, tolong maafkan saya,” ujarnya.
Pelantun lagu I Am Me itu membuat permohonan maaf tersebut menerusi sebuah rakaman video yang disiarkan secara langsung dari Pusat Konvensyen Antarabangsa Putrajaya (PICC), malam tadi.
Ibu kepada Cik B dan Kacak itu berharap permohonan maafnya dapat diterima umum dan keadaan kembali pulih seperti biasa.

“Harap kehadiran saya dalam Big Stage boleh memberi inspirasi kepada para peserta dan penonton.
“Terimalah saya seadanya. Apa yang buruk, datang daripada kekhilafan saya, manakala yang baik dari Allah SWT,” katanya.
Menjengah ruangan komen dalam Instagram rasmi @bigstageofficial, rata-rata netizen tetap tidak berpuas hati apabila Vida dijemput menduduk kerusi Presiden Netizen mewakili suara orang ramai.
Malah, ramai tidak mahu usahawan itu kekal duduk di kerusi Presiden Netizen pada minggu yang akan datang dan diganti dengan individu lebih layak.
“Datuk Seri Vida layak ke duduk kerusi juri?” komen seorang pengguna Instagram.
“Tidak ada orang lain lagi ke Presiden Netizen? Tolong tukar orang lain minggu depan,” kata seorang netizen.
“Apa relevannya Vida dengan rancangan ini (BS4)?” tegur seorang lagi netizen.
Kemunculan ‘istimewa’ dalam program hiburan tersebut sebenarnya mengejutkan ramai. Lebih menambahkan elemen drama, bekas kekasihnya iaitu usahawan Ahmad Iqbal Zulkefli yang dikhabarkan telah berhijrah ke Indonesia sejak November tahun lalu tiba-tiba muncul sebagai peserta tambahan ke-12 dalam BS4.
Terdahulu, Vida beberapa kali mencetuskan kontroversi bermula daripada kisah ‘tidak jadi kahwin’ dengan Iqbal sehingga membawa pertikaian antara mereka berdua.
Bahkan, baru-baru ini, vida sekali lagi mengundang kemarahan ramai apabila dikatakan mendakwa penyanyi Anuar Zain sebagai seorang gay (homoseksual).
Bagaimanapun, Vida menafikan ada menyebut perkataan ‘gay’ merujuk kepada kecenderungan seksualiti penyanyi berusia 52 tahun itu, sebaliknya hanya menyebut perkataan ‘okay’. – K! ONLINE


Kadar penggunaan katil Covid-19 tidak membimbangkan
Oleh ALWANI ZAFIRAH

7 Februari 2022, 5:31 pm
PETALING JAYA – Kementerian Kesihatan Malaysia (KKM) melaporkan kadar penggunaan katil Covid-19 di fasiliti kesihatan kekal berada di tahap yang tidak membimbangkan.
Menteri Kesihatan, Khairy Jamaluddin Abu Bakar memaklumkan sebanyak 3,233 katil digunakan daripada 9,776 yang disediakan merangkumi kadar penggunaan sebanyak 33 peratus ketika ini.
“Ia merupakan peningkatan sebanyak empat peratus berbanding minggu sebelumnya.
“Manakala kadar penggunaan katil di unit rawatan rapi (ICU) pula adalah 14 peratus atau 116 daripada 850 katil yang disediakan,” katanya ketika sidang akhbar hari ini.
Jelas Khairy, kadar tersebut menunjukkan penurunan sebanyak satu peratus.
Dalam pada itu, kes harian Covid-19 di negara ini terus merekodkan trend peningkatan apabila mencatatkan sebanyak 11,034 kes hari ini berbanding 10,089 semalam sekali gus menjadikan jumlah kumulatif setakat ini sebanyak 2,925,254.

Sebelum ini, KKM menjangkakan kes harian Covid-19 boleh mencecah sehingga 22,000 sehari menjelang akhir Mac ini sekiranya bacaan kadar kebolehjangkitan (Rt) atau R-naught (Ro) sekiranya nilai itu kekal 1.2 hingga hujung bulan depan. – K! ONLINE.


Bekalan telur kurang tiga juta sehari menjelang Ramadan
Oleh DIYANATUL ATIQAH ZAKARYA

7 Februari 2022, 4:53 pm
ALOR GAJAH – Bekalan telur ayam negara dijangka berkurangan sehingga tiga juta biji sehari menjelang Ramadan pada April depan.
Perkara itu didedahkan oleh Timbalan Persekutuan Persatuan-Persatuan Penternak Malaysia (FLFAM), Lee Yoon Yeau ketika ditemui pemberita di Masjid Tanah di sini, hari ini.
Katanya, pengurangan sehingga 10 peratus itu berpunca daripada peningkatan kos peneluran termasuk pembelian dedak import yang tidak seimbang dengan harga pasaran sebiji telur di bawah kawalan Skim Harga Maksimum Keluarga Malaysia (SHMKM).
“Semua penternak ayam penelur sedang bergelut menyediakan bekalan diperlukan negara kerana kos dedak import naik mendadak dalam pasaran dunia.
“Sekiranya kerajaan tidak melaksanakan subsidi iaitu menaikkan harga kepada 40 sehingga 42 sen sebiji, pengeluaran telur akan terus terjejas sehingga tiga juta biji sehari, termasuklah pada Ramadan depan,” katanya.
Tambahnya, secara purata negara memerlukan antara 30 hingga 31 juta biji telur sehari yang dikeluarkan oleh 1,500 penternak.

Mengulas lanjut, dia berkata, kekurangan bekalan itu juga disebabkan jumlah ayam telur di ladang berkurangan kerana ternakan itu terpaksa dijual lebih awal bagi mengurangkan kos dedak.
“Selain itu, kita juga telah mengurangkan kemasukan anak ayam sehingga 20 peratus.
“Disebabkan itu, dalam tempoh beberapa bulan kita boleh nampak trend kekurangan bekalan telur ayam dalam pasaran,” katanya.
Tambahnya, 80 peratus daripada kos peneluran bergantung kepada harga dedak termasuk jagung dan kacang soya. – K! ONLINE


Shidee alami batuk berdarah selepas kemalangan
Oleh HAYATI KARIM

7 Februari 2022, 3:00 pm
PETALING JAYA – Penyanyi popular era 1980-an, Shidee yang disahkan doktor hanya mengalami kecederaan ringan selepas kemalangan terjatuh dari skuter elektrik pada petang semalam kini mengalami batuk berdarah.
Shidee atau nama sebenarnya Rashid Abdul Wahab, 63, ketika dihubungi Kosmo! Online sebentar tadi memberitahu, dia mengalami batuk berdarah selepas dibenarkan pulang dari hospital.
“Memang doktor kata saya hanya mengalami kecederaan ringgan seperti luka kecil dan bengkak pada bahagian muka. Malah, hasil imbasan sinar-X juga mendapati tiada sebarang keretakan pada mana-mana bahagian tulang.
“Cuma selepas saya pulang ke rumah, tiba-tiba saya mengalami batuk berdarah. Ketika di hospital tidak pula saya batuk berdarah.
“Disebabkan bimbang, mungkin ada kecederaan dalaman, sebentar lagi saya akan ke hospital semula untuk menjalani pemeriksaan secara menyeluruh,” ujar Shidee.
Mengimbas kembali kejadian tersebut, penyanyi yang popular dengan lagu Semuanya Sudah Terlambat itu menaiki skuter elektrik untuk menunaikan solat Asar di surau yang terletak sekitar 300 meter dari kediamaannya di Bukit Jalil, Kuala Lumpur.

Shidee bagaimanapun tidak dapat mengingati secara jelas sama ada dia dilanggar atau pun terjatuh dari skuter elektrik dengan sendirinya.
“Kebiasaannya saya berjalan kaki ke surau yang lama. Namun, surau baru ini agak jauh sedikit, jadi saya menaiki skuter elektrik.
“Saya sendiri tidak ingat saya dilanggar atau pun terjatuh sendiri. Apa yang saya ingat adalah, saya mahu ke surau menaiki skuter elektrik sahaja.
“Sedar-sedar saya sudah berada dalam ambulans untuk ke hospital. Mungkin ada saksi kejadian, tetapi setakat ini masih belum ada sesiapa yang datang berjumpa saya berhubung kemalangan tersebut,” kata Shidee.
Selepas kemalangan yang berlaku pada petang semalam, Shidee telah dibawa ke Hospital Canselor Tuanku Muhriz (HCTM) Universiti Kebangsaan Malaysia (UKM), untuk menerima rawatan dan disahkan doktor tiada sebarang kecederaan serius.
Shidee kembali meraih perhatian peminat selepas menyertai program realiti Gegar Vaganza musim kelapan baru-baru ini. Dia bagaimanapun gagal mara ke peringkat akhir apabila tersingkir pada minggu kesembilan. – K! ONLINE


Melamar depan khalayak ramai bertentangan dengan ajaran agama
Oleh KOSMO!

7 Februari 2022, 2:59 pm
PETALING JAYA – Perbuatan melamar wanita di hadapan khalayak ramai adalah bertentangan dengan ajaran Islam.
Pejabat Mufti Wilayah Persekutuan dalam satu hantaran di Facebooknya berkata, perkara itu kerana ajaran agama Islam menggalakkan lamaran atau pinangan dilakukan secara tertutup.
Katanya, Islam juga mendidik umatnya agar menjaga maruah diri sendiri dan orang lain agar tidak dicemari oleh perbuatan yang tidak selayaknya dilakukan.
“Islam menggalakkan agar lamaran itu melalui wali kepada wanita yang ingin dinikahi.
“Ini bertujuan menjaga maruah kedua-dua belah pihak dan memberi rang masa yang cukup untuk wanita yang dipinang itu berfikir sebelum membuat keputusan,” katanya di sini hari ini.
Menurut perkongsian itu katanya, melamar wanita secara terbuka di hadapan khalayak ramai juga adalah lebih berkait dengan adat dan budaya masyarakat setempat.

Justeru itu, umat Islam disyorkan untuk menjauhi perbuatan tersebut kerana ia bukan satu budaya Islam, malah bukan budaya masyarakat Melayu. – K! ONLINE


28,466 kanak-kanak daftar PICKids di Pahang setakat ini
Oleh ABDUL RASHID ABDUL RAHMAN

7 Februari 2022, 3:35 pm
KUANTAN – Seramai 40 kanak-kanak yang berumur 12 tahun ke bawah di negeri ini mula menerima suntikan vaksin Covid-19 hari ini.
Pengarah Kesihatan Negeri, Datuk Dr. Nor Azimi Yunus berkata, suntikan yang bermula hari ini menyasarkan kumpulan kanak-kanak komorbid yang layak.
“Pada hari ini seramai 30 kanak-kanak menerima suntikan dos pertama di Hospital Tengku Ampuan Afzan (HTAA) Kuantan manakala 10 lagi menerima suntikan di Hospital Pekan,”katanya dalam kenyataan di sini hari ini
Menurutnya untuk Program Imunisasi Covid-19 Kanak-Kanak (PICKids) di negeri ini, seramai 28,466 kanak-kanak telah berdaftar dalam aplikasi MySejahtara untuk menerima suntikan berkenaan.
Katanya, jumlah itu melibatkan kira-kira 14 peratus daripada keseluruhan 197,700 kanak-kanak yang layak menerima suntikan berkenaan. – K! ONLINE


Tiada hari, angka atau bulan dikaitkan dengan membawa sial
Oleh MOHD. HUSNI MOHD. NOOR

7 Februari 2022, 4:38 pm
PUTRAJAYA – Jangan pilih dan guna angka 13 kerana ia mungkin membawa sial dan tidak bertuah.
Itu antara pantang larang yang masih diamalkan segelintir umat Islam di negara ini kerana percaya angka berkenaan tidak akan membawa tuah kepada diri mereka.
Tapi, tahukah bahawa Islam melarang sama sekali umatnya daripada mengaitkan hari tertentu, atau bulan tertentu, atau kejadian tertentu, mahupun angka tertentu kepada sesuatu perkara malang dan sial.
Menjelaskan perkara itu, Datuk Seri Dr. Zulkifli Mohamad al-Bakri berkata, kesemua perkara itu jelas ditegah oleh Islam kerana ia menjerumuskan kepercayaan bahawa sesuatu musibah itu adalah datang daripada makhluk.
Menurutnya, mempercayainya juga boleh merosakkan sifat tawakal seseorang kepada Allah S.W.T sedangkan Islam mengajak umatnya untuk sentiasa optimis dan bersangka baik dengan segala apa yang berlaku.
“Hal ini seperti seseorang mengaitkan angka tertentu dengan nasib malang dan sial yang dilaluinya.

“Begitu juga seperti mengaitkan bulan-bulan tertentu dengan nasib malang lalu menghindari daripada mengadakan majlis-majlis tertentu pada bulan tersebut,” katanya.
Katanya, umat Islam hendaklah sentiasa bertawakal dan bersangka baik kepada Allah SWT apabila berlaku sesuatu musibah, bukan menyalahkan angka tertentu atau hari tertentu dengan menganggapnya sebagai angka atau hari sial.
Selain percaya angka 13 membawa sial, segelintir masyarakat Melayu masih percaya bahawa ada bulan-bulan tertentu tidak elok diadakan kenduri kahwin dan membina rumah. – K! ONLINE


11,034 kes Covid-19 hari ini
Oleh SITI A'ISYAH SUKAIMI

7 Februari 2022, 2:56 pm
PUTRAJAYA – Jangkitan Covid-19 terus mencatatkan peningkatan kepada 11,034 kes, menjadikan jumlah kumulatif sebanyak 2,925,254 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
Semalam, Kosmo! melaporkan, negara merekodkan kes harian sebanyak 10,089 kes. – K! ONLINE


Nama Iqbal trending di Twitter, ramai akui ‘tutup telinga’
Oleh ALWANI ZAFIRAH

7 Februari 2022, 3:31 pm
PETALING JAYA – Kemunculan usahawan sensasi, Ahmad Iqbal Zulkefli sebagai salah seorang peserta program Big Stage 2022 telah menjadi bualan hangat orang ramai sejak malam tadi.
Tinjauan Kosmo! di media sosial mendapati namanya kini semakin trending sehingga menduduki carta pertama di Malaysia dan mendapat lebih 16 ribu ciapan daripada pengguna Twitter.
Rata-rata pengguna menganggap persembahannya pada minggu pertama konsert Big Stage 2022 seperti belum layak untuk bertanding.
Turut memberi komen, aktivis kemanusiaan, Caprice berpendapat bahawa teknik pemasaran yang diberikan oleh pihak Astro begitu baik apatah lagi dengan kemunculan jutawan kosmetik, Datuk Seri Vida sebagai Presiden Netizen.
“Astro, Big Stage, ‘marketing’ anda memang A+++++. Anda ada Dato Seri Vida sebagai juri dan kebelakangan ini dia semakin viral.
“Kemudian anda ada Iqbal sebagai peserta kejutan yang sentiasa viral,” katanya.

Menerusi video yang dimuat naiknya di Instagram, Caprice turut menyifatkan nyanyian Iqbal sumbang ketika menyanyikan lagu Bila Bulan Berbicara nyanyian asal Broery Marantika di konsert pertama itu.
“Cuma suara Iqbal itu bagi Caprice laa sebagai penonton, memang ke laut dan saya minta maaf Iqbal, sampai Mont Kiara hujan lebat,” ujarnya.
Sementara itu, di Twitter ramai yang memuat naik ciapan dan memberi pelbagai reksi berhubung persembahannya.
“Terkejut, terkesima, lima markah Iqbal dapat, patutnya belajar dahulu, baru masuk pertandingan, tutup telinga bila dengar, kalau dibiar risau bernanah,” ciap @RenoSmule.
“Balik la Iqbal, orang lain berkali-kali datang uji bakat nak masuk, memang aku tutup telinga dengar kau nyanyi semalam, memang sumbang,” ciap pengguna lain.
Manakala di Facebook pula, pelbagai hujahan dan komen dilontarkan oleh pengguna media sosial sehingga ada yang membandingkan suaranya dengan Datuk Seri Aliff Syukri.
“Sedap lagi suara Aliff Syukri, baik dia sahaja jadi peserta, ukur kemampuan diri, supaya tak dimalukan sahaja,” ujar Nik Adila Bahar.
“Dah tahu siapa akan tersingkir dulu, maaf ye abang, patutnya kaya pergi kelas vokal dahulu,” kata Nall Hakimi. – K! ONLINE


MBPP pelawa jurutera pakar kenal pasti punca ‘banjir’ di jalan tertinggi
Oleh SAFINA RAMLI

7 Februari 2022, 3:05 pm
GEORGE TOWN – Majlis Bandaraya Pulau Pinang (MBPP) mempelawa pakar-pakar dari The Institution of Engineers Malaysia (IEM) Cawangan Pulau Pinang untuk bekerjasama memastikan punca utama punca berlakunya insiden takungan air di bahagian penghujung jejantas Jalan Bukit Kukus menghala ke Jalan Tun Sardon di sini Sabtu lalu.
Menurut MBPP dalam satu kenyataan, pihaknya berasa kesal atas kejadian tersebut kerana insiden sedemikian tidak sepatutnya berlaku.
“MBPP telah mempelawa pakar-pakar dari IEM untuk bekerjasama dengan MBPP dan jurutera perunding MBPP bagi memastikan punca utama kejadian tersebut serta memberi khidmat nasihat terutamanya dari aspek teknikal,” kata kenyataan itu hari ini.
Jalan Berkembar Jalan Paya Terubong (Bukit Kukus) yang dikenali sebagai jalan berkembar tertinggi di Malaysia ditakungi air selepas hujan lebat pada petang Sabtu lalu.
Video berdurasi 10 saat mengenai kejadian ‘banjir’ sedalam kira-kira 0.5 meter itu tular di laman sosial dan mendapat kecaman ramai malah ada yang melahirkan kekecewaan apabila mendakwa projek itu tidak mempunyai sistem saliran yang baik.
Kenyataan itu menambah, MBPP dengan kadar segera telah mengarahkan jurutera perunding projek MBPP dan kontraktor untuk turun padang bagi menyelesaikan masalah tersebut.

“Siasatan awal telah menunjukkan takungan air tersebut berlaku disebabkan sampah sarap yang banyak serta daun-daun kering yang telah menghalang laluan air mengalir ke sistem perparitan sedia ada.
“Kerja-kerja pembersihan telah dilaksanakan dengan serta-merta dan MBPP amat memandang serius insiden yang berlaku ini,” katanya. – K! ONLINE


Hati-hati pilih ubat jerawat
Oleh MOHD. HUSNI MOHD. NOOR

7 Februari 2022, 3:12 pm
PUTRAJAYA – Kulit muka jadi merah, tidak selesa, pedih, mengelupas dan hipersensitif kepada matahari.
Itu kesan utama akibat pengambilan ubat jerawat yang mengandungi bahan tretinoin tanpa pengawasan oleh Pihak Berkuasa Kawalan Dadah (PBKD).
Mendedahkan perkara itu, Pusat Racun Negara menerusi hantaran di Facebook hari ini berkata, pihaknya mendapati ada pengeluar kosmetik yang mencampurkan tretinoin dalam produk jerawat mereka.
Menurutnya, bagi menghasilkan produk yang berkesan, ada segelintir pengeluar produk yang tidak bertanggungjawab telah mencampurkan bahan terlarang serta berbahaya tanpa mengira kesan jangka panjang kepada pengguna.
“Salah satu bahan terlarang yang sering dicampur ke dalam produk untuk mengatasi masalah jerawat adalah tretinoin.
“Tretinoin sebenarnya adalah satu bahan yang berasal daripada vitamin A yang dipanggil retin-A.

“Retin-A, adalah bahan paling berkesan yang digunakan dalam merawat jerawat dan penuaan kulit malah, turut digunakan untuk merawat psoriasis dan beberapa jenis kanser,” katanya.
Katanya, tretinoin adalah racun berjadual yang dikawal di bawah Akta Racun 1952 dan perlu berdaftar dengan PBKD serta hanya boleh digunakan dengan nasihat profesional kesihatan sahaja.
Jelas Pusat Racun Negara lagi, pengeluar produk kosmetik tidak boleh sewenang-wenangnya mencampurkan tritenoin dalam produk kosmetik mereka.
Katanya, penjualan dan pengedaran produk-produk kosmetik yang mengandungi tretinoin adalah menyalahi Peraturan-Peraturan Kawalan Dadah dan Kosmetik 1984.
“Jika didapati bersalah, boleh dihukum denda tidak melebihi RM4,000 atau penjara tidak melebihi tiga tahun atau kedua-duanya untuk kesalahan pertama.
“Bagi kesalahan berikutnya, boleh didenda tidak melebihi RM50,000 atau penjara tidak melebihi lima tahun atau kedua-duanya,” katanya. – K! ONLINE


Celcom lancar solusi ancaman siber
7 Februari 2022, 4:01 pm
PETALING JAYA – Pandemik Covid-19 membawa peralihan drastik kepada tingkah laku entiti perniagaan untuk menuju ke arah ekosistem digital.
Laporan Firma Keselamatan Siber SonicWall 2021, menunjukkan terdapat peningkatan  sehingga 63 peratus serangan perisian tebusan (ransomware)  di seluruh dunia pada 2019 dan 2021, manakala Laporan Jenayah Internet FBI pula merekodkan sebanyak 2,500 aduan perisian tebusan dilaporkan.
Peningkatan jenayah dan serangan perisian tebusan ini  secara tidak langsung mendesak usahawan terutama pengusaha kecil dan sederhana (PKS) untuk mengutamakan keselamatan siber bagi melindungi aset digital mereka.
Ia bagi membolehkan mereka bergerak seiring dalam ekonomi digital yang  berkembang pesat di seluruh dunia.
Kepentingan perlindungan keselamatan siber adalah bertujuan untuk melindungi data peribadi, terutama daripada serangan digital kerana terdapat segelintir usahawan menggunakan teknologi perlindungan yang lapuk atau perisian cetak rompak.
Memahami keperluan itu, Celcom meneroka kerjasama dengan pelbagai rakan kongsi teknologi dan penyedia platform termasuk Telefónica Tech, pakar keselamatan siber yang diiktiraf di peringkat global dalam menyampaikan penyelesaian keselamatan terbaik di Malaysia.

Usaha ini dilihat mampu mengukuhkan lagi keupayaan Celcom dalam menyediakan portfolio penuh perkhidmatan keselamatan siber bertaraf dunia meliputi pelbagai industri dan organisasi di Malaysia.
Untuk permulaan, Celcom menawarkan dua penyelesaian digital ancaman siber iaitu perlindungan risiko digital (DRP) dan pengurusan risiko kerentanan (VRM).
DRP adalah solusi untuk mengenal pasti risiko dan ancaman yang berkait dengan aset digital.
DRP adalah satu bentuk pendekatan holistik yang memantau sumber data dan mengenal pasti ancaman terhadap jejak digital organisasi yang menggunakan teknologi.
VRM pula solusi yang menyediakan analisa ke atas aset pelanggan dan berupaya mengenal pasti kelemahan yang berada dalam sistem informasi dimiliki oleh organisasi.
Menerusi penyelesaian ini, Celcom mampu membantu organisasi memperkasakan perniagaan atas talian mereka melalui sokongan pelbagai ciri-ciri pengurusan risiko digital tambahan.
Antaranya sesi konsultasi bagi pelaksanaan serta langkah berjaga-jaga berteraskan pencegahan, pengesanan dan tindak balas bagi mengurangkan serangan siber.
Sebagai langkah berjaga-jaga usahawan boleh mendapatkan perlindungan daripada sebarang ancaman siber menerusi servis perlindungan keselamatan Celcom dengan cara mudah.
Usahawan boleh menggunakan khidmat ini menerusi langkah mudah iaitu mendaftarkan diri untuk sesi demonstrasi.
Menerusi langkah ini usahawan akan dipantau dan dilindungi berdasarkan tiga teras iaitu teknologi, manusia dan proses.
DRP memerlukan strategi yang mantap memfokuskan kepada sumber data utama yang boleh ditapis dan diimbas.
Ia turut meliputi keseluruhan kitaran hayat ancaman siber, bermula dengan pemantauan dan pengesanan secara proaktif dan terperinci.
Antara penyelesaian yang ditawarkan adalah keupayaan risikan ancaman modular seperti pelanggaran kawalan keselamatan, pendedahan data, pemantauan identiti digital dan lain-lain.
Usahawan boleh memilih perkhidmatan DRP bergantung kepada situasi anda dan matlamat jangka panjang bagi memaksimumkan kecekapan proses dan potensi perlindungan.
Ini kerana, berdasarkan kapasiti internet, perkhidmatan Digital Risk Protection juga adalah berbeza.
DRP dan VRM mempunyai sasaran berbeza di mana DRP memantau dan melindungi jenama, reputasi syarikat anda dan secara umum, jejak digital syarikat terhadap ancaman yang disasarkan atau ditujukan kepada organisasi.
VRM pula membantu pelanggan menangani risiko berkaitan dengan bilangan kerentanan yang tinggi dan mendapat manfaat berterusan.
Pakar penganalisis Celcom akan sentiasa menyokong perkhidmatan dan memastikan rujukan yang diberikan kepada pelanggan adalah meliputi aspek keselamatan.
Proses ini akan membantu meningkatkan kadar keselamatan siber yang ketat di semua peringkat operasi, secara dalaman dan luaran untuk perlindungan serta keselamatan perusahaan dan pelanggannya.
Secara jelasnya, perlindungan ancaman siber ini adalah inisiatif terbaik Celcom dalam penyelesaian keselamatan bagi industri utama di Malaysia, sebagai persediaan menuju Revolusi Perindustrian Keempat.
Untuk mengetahui lebih lanjut mengenai solusi keselamatan siber yang ditawarkan  Celcom, layari pautan ini.


Kes mayat berikat dijangka selesai dalam masa terdekat
Oleh NOR SHAFAWATI YUP

7 Februari 2022, 4:42 pm
SEREMBAN – Kes penemuan mayat seorang lelaki dengan keadaan tangan serta kaki berikat di sebuah rumah di Jalan Cenanga Baru, Kampung Repah, Tampin bulan lalu dijangka dapat diselesikan dalam masa terdekat.
Ketua Polis Negeri Sembilan, Datuk Mohamad Mat Yusop berkata, berdasarkan laporan bedah siasat sebelum ini punca kematian sebenar mangsa masih belum dapat dipastikan.
“Kita masih menunggu laporan kimia dan patalogi. Kita menyiasat dari semua sudut termasuklah sama ada kematian mangsa disebabkan racun atau pengambilan dadah secara berlebihan.
“Mungkin dalam tempoh beberapa hari lagi kita akan dapat maklumat,” katanya dalam sidang akhbar di sini hari ini.
Menurut Mohamad, sehingga kini masih belum ada tangkapan dibuat dan polis telah mengambil keterangan ahli keluarga termasuk isteri dan jiran mangsa bagi membantu siasatan.
Sebelum ini, Kosmo! melaporkan perasaan tidak sedap hati seorang isteri setelah panggilan kepada suaminya tidak berjawab lebih sehari membawa kepada penemuan mayat suaminya dalam keadaan berikat di rumah sewa mereka.

Dalam kejadian kira-kira pukul 3 petang itu, mangsa, Mohd Mazlan Mahadi, 26, disahkan telah meninggal dunia oleh pasukan paramedik yang tiba di lokasi kejadian.
Paling memilukan apabila wanita terbabit melihat mayat suaminya yang berusia 26 tahun dalam keadaan kaki dan tangan berikat serta berbungkus dengan selimut. – K! ONLINE


Isteri kirim RM8,000 sebulan, suami kahwin lain siap beli rumah
Oleh ALWANI ZAFIRAH

7 Februari 2022, 2:26 pm
PETALING JAYA – Setiap pasangan yang mendirikan rumah tangga sudah pastinya mengimpikan kehidupan yang bahagia dan selesa sehingga sanggup berkorban masa serta berjauhan daripada keluarga demi mencari rezeki.
Namun, lebih menyedihkan apabila pengorbanan yang dilakukan, tidak dihargai oleh pasangan sehingga ada yang sanggup berlaku curang dan mengambil kesempatan ketika pasangan tidak bersama di rumah.
Menerusi hantaran yang dimuat naik oleh Peguam Syarie dan Konsultan Perundangan Islam, Fahmi Ramli di laman Facebook miliknya berkata, dia berkongsi cerita mengenai kisah seorang isteri yang ditipu oleh suaminya sendiri ketika sedang sibuk bekerja di luar negara.
“Wanita yang berusia lingkungan 40 tahun itu merupakan seorang jururawat yang bekerja di sebuah hospital swasta di negara Arab.
“Dia sanggup berkorban meninggalkan keluarga demi mencari rezeki di luar negara bagi membantu kewangan suaminya dalam membesarkan anak-anak tersayang,” katanya.
Jelasnya, wanita itu akan kirimkan wang belanja sekitar RM8,000 hingga RM10,000 setiap bulan ke dalam akaun suaminya sebagai menampung keperluan makan minum anak-anak serta bayaran pinjaman rumah dan kereta.

Tambah Fahmi, selepas dua tahun menetap di luar negara, wanita itu mengambil cuti panjang pulang ke Malaysia bagi melepaskan rindu terhadap keluarganya.
“Sepanjang wanita itu berada di rumah bersama keluarganya, sikap suaminya seperti sudah berubah dan kerap keluar malam dan pulang lewat pagi.
“Kemudian wanita itu cuba semak dalam akaun bank milik suaminya dan terkejut apabila baki akaun hanya ada RM1,000 sahaja,” katanya lagi.
Bercerita lanjut, peguam tersebut memaklumkan wanita itu semakin meragui pasangannya sehingga bertindak menyelongkar setiap sudut rumahnya untuk mencari sebarang bukti dan akhirnya menjumpai sijil nikah suaminya bersama wanita lain.
“Dia tunjukkan sijil nikah tersebut kepada suaminya dan selepas ditanya berulang kali, suaminya akhirnya mengaku telah berkahwin lain dan duit yang diberikan setiap bulan, tak digunakan sepenuhnya untuk anak-anak.
“Sebaliknya, digunakan untuk perkahwinan barunya dan belanjakan untuk kediaman dia dengan isteri baharu,” jelasnya.
Menjengah ke ruangan komen, orang ramai turut meninggalkan pelbagai reaksi berhubung situasi itu.
“Isteri setia dan jujur dalam perhubungan walaupun terpaksa berpisah jauh demi membantu ekonomi rumahtangga, malangnya suami curang dan tak setia. Ambil kesempatan atas budi baik seorang isteri, madu yang dihadiahkan,” kata Nur Zakiah.
Seorang lagi pengguna dengan nama Iesya, turut meluahkan rasa tidak puas hatinya dengan tindakan lelaki seperti itu.
“Nak bantu suami tak salah, cuma berpada-pada agar tidak ditipu, nanti suami bebas guna duit isteri untuk kepentingan sendiri, lelaki tak berguna kalau jenis seperti ini,” ujarnya. – K! ONLINE


Ramai berdebar tunggu pengumuman KKM petang ini
Oleh KOSMO!

7 Februari 2022, 2:35 pm
PETALING JAYA- ‘Tolonglah jangan ada Perintah Kawalan Pergerakan (PKP) lagi’. Itu antara diluahkan rata-rata rakyat ketika memberikan reaksi berhubung pengumuman khas bakal dilakukan Menteri Kesihatan, Khairy Jamaluddin Abu Bakar pada pukul 5 petang ini.
Pada masa sama, ramai rakyat turut tertanya-tanya mengenai perkara bakal diumumkan Kementerian Kesihatan (KKM) memandangkan negara sedang menyaksikan gelombang baharu kes Covid-19.
“Janganlah lockdown lagi, ramai sudah melengkapkan vaksin Covid-19,” kata @jynaa_.
“Jangalah lockdown, penatlah sudah tiga kali berkurung,” ujar @yuewun.
“Solat hajat semua agar tiada PKP lagi kali ini, kita kena jaga kita,” jelas @mariaJB.
“Jangan ada pengumuman sekat majlis sudah, barang sudah dipesan,” doa @Dyela_ulala.

Terdahulu, Khairy memuat naik satu poster menerusi akaun rasmi Twitter miliknya dengan menyatakan satu sidang akhbar penting akan dijalankan pada pukul 5 petang nanti.
Difahamkan, sidang akhbar khas itu turut akan menyentuh mengenai perkembangan terbaharu jangkitan Covid-19 termasuklah status varian Omicron yang dilihat mula menyerang banyak negara antarabangsa termasuk Malaysia.
Semalam, KKM menjangkakan kes jangkitan Covid-19 boleh mencecah sehingga 22,000 sehari menjelang akhir Mac ini.
Jangkaan itu dibuat sekiranya kadar kebolehjangkitan (Rt) 1.2 yang dicatatkan kelmarin terus kekal sehingga akhir Mac tahun ini. -K! ONLINE


Dua beradik teruja terima vaksin Covid-19
Oleh SAFINA RAMLI

7 Februari 2022, 2:47 pm
GEORGE TOWN – Hari ini menjadi detik bermakna buat dua beradik G. Shivvaen, 10, dan adiknya, G. Dharvinn, 5, apabila menjadi antara kanak-kanak terawal di negeri ini yang menerima vaksin Covid-19.
Mereka yang diiringi ibu, M. Malini, 39, menyelesaikan proses suntikan vaksin berkenaan di Dewan Sri Puteri, Hospital Pulau Pinang (HPP) di sini kira-kira pukul 11.10 pagi hari ini.
G.Shivvaen yang merupakan murid di Sekolah Antarabangsa Wesley Methodist di sini mengakui dia gembira kerana telah berjaya mendapatkan vaksin Covid-19 hari ini.
“Saya tidak sabar untuk menjalani kehidupan normal bersama rakan-rakan selepas ini.
“Ketika disuntik saya tidak rasa sakit langsung dan prosesnya amat pantas untuk saya dan adik,” katanya ketika ditemui pemberita hari ini.
Program Imunisasi Covid-19 Kanak-Kanak (PICKids) untuk kanak-kanak berusia 5 hingga 11 tahun bermula di Pulau Pinang hari ini.

Sementara itu, ibu mereka, M. Malini yang merupakan doktor kanak-kanak di HPP berkata, kedua-dua anaknya itu secara sukarela mahu mendapatkan suntikan vaksin Covid-19 itu.
“Sejak dahulu anak sulung saya, Shivvaen selalu tanya bila giliran kanak-kanak pada usia dia akan terima vaksin Covid-19.
“Apabila dia mendapat tahu program vaksin bagi kanak-kanak telah bermula dia secara sukarela menawarkan diri menerima vaksin berkenaan kerana mahu lebih perlindungan untuk diri sendiri,” katanya. – K! ONLINE


Lokman sudah padam semua hantaran fitnah Ketua Hakim Syarie
Oleh NUZULSHAM SHAMSUDDIN

7 Februari 2022, 2:39 pm
KUALA LUMPUR – Bekas Ahli Majlis Tertinggi UMNO, Datuk Lokman Noor Adam telah memadam kesemua hantaran (posting) berunsur fitnah terhadap Ketua Hakim Syarie Datuk Dr. Mohd. Na’im Mokhtar berhubung dakwaan gangguan seksual yang dimuat naik dalam Facebook dan YouTube.
Perkara itu disahkan peguam Datuk Akberdin Abdul Kader yang mewakili Mohd. Na’im ketika dihubungi akhbar di sini hari ini selepas prosiding secara dalam talian di hadapan Hakim Datuk Rozana Ali Yusoff.
Peguam itu berkata, Lokman selaku defendan telah memadam hantaran tersebut dalam tempoh 24 jam seperti mana yang diarahkan oleh mahkamah pada 20 Januari lalu.
Ia setelah mahkamah membenarkan injunksi ex-parte (sebelah pihak) sebelum ini.
“Sepatutnya hari ini ditetapkan untuk pendengaran injunksi inter-parte, namun ditangguhkan kerana peguam mewakili Lokman memohon tempoh masa untuk memfailkan afidavit jawapan dalam permohonan injunksi itu,” katanya.
Turut serta dalam prosiding itu peguam Fazilah Jaafar yang mewakili Lokman.

Pada 20 Januari lalu, mahkamah mengarahkan Lokman memadam kesemua hantaran (posting) di akaun Facebook dan YouTube miliknya yang mengaitkan Mohd. Na’im dengan dakwaan salah laku seksual dalam tempoh 24 jam.
Ia selepas hakim Rozana membenarkan permohonan injunksi interim ex-parte (sebelah pihak) yang dipohon oleh Pengarah Jabatan Kehakiman Syariah Malaysia (JKSM) itu.
Lokman atau ejennya tidak boleh menerbitkan, berkongsi atau menyiarkan semula hantaran-hantaran (posting) atau pernyataan berbaur fitnah tersebut dalam apa jua cara sekalipun.
Pada 17 Januari lalu, Mohd. Na’im memfailkan saman fitnah terhadap Lokman dan menuntut ganti rugi sebanyak RM30 juta berhubung tujuh hantaran (posting) yang dibuat defendan (Lokman) di antara 10 dan 14 Januari lalu di laman sosial milik defendan.
Hantaran-hantaran tersebut antara lain mengaitkan plaintif, Mohd. Na’im dengan dakwaan salah laku seksual terhadap beberapa wanita termasuk seseorang yang bergelar Datin.
Lokman turut mendakwa perilaku Mohd. Na’im yang tidak bermoral itu telah menyebabkan negara mengalami pelbagai musibah.
Oleh itu, plaintif memohon satu perintah agar defendan memadamkan kesemua hantaran yang dibuat di Facebook dan Youtube serta perintah injunksi bagi menghalang Lokman atau ejennya daripada mengulangi kenyataan berbaur fitnah itu dalam apa jua cara sekalipun.
Mohd. Na’im turut menuntut agar Lokman membuat permohonan maaf terhadap plaintif dan akan disiarkan ke laman-laman sosial milik defendan dan juga portal berita serta media tempatan.K!ONLINE


SPRM serbu tiga pejabat milik Mara
7 Februari 2022, 2:32 pm
KUALA LUMPUR – Suruhanjaya Pencegahan Rasuah Malaysia (SPRM) telah melakukan serbuan serentak di pejabat Majlis Amanah Rakyat (Mara), Mara Corporation dan pejabat Setiausaha Syarikat kepada Mara Corporation, hari ini.
Serbuan tersebut dilakukan bermula kira-kira pukul 10.30 pagi oleh 11 pegawai yang dilihat memasuki ketiga-tiga bangunan berkenaan.
Serbuan pertama dilakukan di pejabat Mara di Jalan Mara, manakala serbuan kedua pula di Mara Corporation di tingkat 20, Menara Mara, Jalan Tuanku Abdul Rahman dan ketiga pula membabitkan pejabat Setiausaha Syarikat kepada Mara Corporation di Menara Keck Seng, Jalan Bukit Bintang, dekat sini.
Media difahamkan, serbuan dilakukan dalam usaha mendapatkan maklumat berkaitan dakwaan isu integriti melibatkan pegawai kanan di agensi terbabit termasuk mengambil keterangan beberapa saksi daripada Mara Corporation.
Terdahulu, Kosmo! Online melaporkan bahawa satu siasatan akan dijalankan oleh MARA berhubung dakwaan wujudnya isu integriti melibatkan beberapa pegawai di agensi tersebut.
SPRM menerusi satu kenyataan berkata, pihaknya telah menerima satu aduan berkaitan isu tersebut dan akan memulakan siasatan pada 7 Februari (hari ini) dengan mengambil keterangan beberapa saksi daripada MARA Corporation.

Katanya, siasatan dijalankan mengikut Seksyen 23(1) Akta SPRM 2009 yang berkaitan dengan kesalahan mana-mana pegawai badan awam yang menggunakan jawatan atau kedudukannya untuk mendapatkan suapan. – K! ONLINE


40,000 kanak-kanak Pulau Pinang daftar vaksin Covid-19
Oleh SAFINA RAMLI

7 Februari 2022, 2:43 pm
GEORGE TOWN – Seramai 40,000 daripada 160,000 kanak-kanak berusia lima hingga 11 tahun telah didaftarkan untuk Program Imunisasi Covid-19 Kebangsaan Kanak-kanak (PICK Kids) di negeri ini.
Pengerusi Jawatankuasa Kesihatan, Pertanian, Industri Asas Tani dan Pembangunan Luar Bandar negeri, Dr. Norlela Ariffin berkata, sebagai permulaan, seramai 10 kanak-kanak menerima vaksin hari ini.
“Setakat ini sebanyak 40,000 kanak-kanak telah didaftarkan untuk menerima vaksin Covid-19.
“Vaksin Covid-19 ini adalah salah satu ikhtiar terbaik untuk menjaga kanak-kanak dan ia telah diluluskan oleh Bahagian Regulatori Farmasi Negara (NPRA),” katanya selepas meninjau proses pemberian vaksin kepada kanak-kanak di Hospital Pulau Pinang (HPP) di sini hari ini.
Dalam perkembangan lain, beliau berkata, setakat ini kadar kemasukan pesakit Covid-19 ke unit rawatan rapi (ICU) juga didapati telah berkurangan selepas program vaksinasi dijalankan.
“Setakat ini hanya tiga pesakit Covid-19 dirawat di ICU dan kes-kes kematian serta pesakit tahap empat dan lima melibatkan mereka yang tidak mendapatkan vaksin.

“Selain itu, pesakit-pesakit tahap satu dan dua juga sekitar adalah 99 peratus pada ketika ini,” katanya. – K! ONLINE


KRC bakal tarik pelaburan RM10 bilion, wujudkan 15,000 peluang pekerjaan
Oleh NORLIDA AKMAR IDROS

7 Februari 2022, 2:29 pm
KUALA NERANG – Projek berimpak tinggi, Kedah Rubber City (KRC) bakal menarik pelaburan berpotensi bernilai RM10 bilion dan mewujudkan 15,000 peluang pekerjaan menjelang tahun 2025.
Perdana Menteri, Datuk Seri Ismail Sabri Yaakob berkata, taman perindustrian mesra alam bertaraf dunia itu juga akan memberi pelbagai limpahan manfaat kepada masyarakat setempat.
“Walaupun baru sahaja dilancarkan, KRC sehingga kini telah berjaya menarik pelaburan komited sebanyak RM4 bilion yang bakal menjana hampir 7,000 peluang pekerjaan kepada Keluarga Malaysia,” katanya ketika berucap pada Majlis Perasmian Projek Strategik NCER – KRC di Ladang Bukit Ketapang dalam daerah Padang Terap hari ini.
Kata beliau, Pihak Berkuasa Pelaksanaan Koridor Utara (NCIA) akan bekerjasama dengan Pihak Berkuasa Kemajuan Pekebun Kecil Perusahaan Getah (Risda) bagi memaju dan membangunkan masyarakat pekebun kecil getah tempatan.
“Ia berpotensi memberi manfaat kepada 73,642 pekebun kecil di negeri Kedah termasuk 11,190 pekebun kecil dari daerah Padang Terap,” ujarnya. – K! ONLINE


Sakit bersalin macam senggugut, momen terindah Neelofa
Oleh HANISAH SELAMAT

7 Februari 2022, 2:38 pm
PETALING JAYA -Selebriti terkenal, Neelofa menyifatkan tempoh lima hari pertama selepas bersalin sebagai detik terindah bersama suami, Mohammad Haris Ismail sepanjang perkahwinan mereka yang kini baru berusia lebih setahun.
Lebih indah, pemilik nama sebenar Nor Neelofa Mohd Noor itu bersyukur lelaki dengan gelanan PU Riz itu sentiasa ada di sisi menemani melalui saat-saat mencabar.
“Sentiasa ada di sisi. Terima kasih suamiku. Walaupun mencabar lima hari pertama di hospital, tapi itu hari-hari terindah bersama suami sepanjang berkahwin,” tulisnya menerusi satu dalam InstaStorynya.
Genap 10 hari melahirkan anak sulungnya, Muhammad Bilal Muhammad Haris, Neelofa juga terbuka berkongsi momen-momen awal yang dilalui mereka sebelum menyambut kehadiran permata hatinya itu
Selebriti dan usahawan itu berkata, pada awalnya dia menyangka kontraksi pada 29 Januari lalu hanya amaran palsu atau ‘false alarm’ apabila berasa seakan-akan sakit datang bulan yang biasa dilaluinya.
“Masa ini macam tidak percaya dan tidak boleh hadam, betul ke sakit nak beranak kerana macam lebih kurang sakit datang bulan sahaja (period pain).

“Sebab sengugutku sangat ekstrem ya setiap bulan. Haris balik kerja malam itu, terus dia cakap jom kita pergi hospital dan saya seperti… ya ke sayang?
“Kot-kot (kalau) ‘false alarm’. Jadi saya mula rakam setiap kali sakit,” kongsinya mengenai momen bermakna itu menerusi Instagram.
Berkongsi lagi moment tersebut, Neelofa mengakui masih bagai tidak percaya akan bersalin walaupun ketika itu sudah berada di dalam dewan melahirkan.
“Jadi pada jam satu pagi saya sudah terbaring di dewan bersalin. Masih tidak pasti ‘betul ke dah nak beranak (bersalin) ini’.
“Pak Ustaz (suaminya) buat solat sikit sambil menunggu doktor. Masa ini sampai-sampai sudah dua sentimeter (CM),” katanya lagi.
Bekas pengacara Meletop itu turut memaklumkan dalam tempoh berkenaan dia sebenarnya menahan sakit konstraksi lebih daripada lapan jam.
“Teman suami makan pagi. Masa ini sudah lebih lapan jam ‘layan’ kontraksi dan enam jam kemudian… jam 3.44 petang Allah mudahkan segalanya dan Bilal dilahirkan dengan selamat,” luahnya lagi.
Dalam hantaran berlainan, bekas pengacara MeleTOP itu sudah mula berkongsi momen-momen awal anak bersama abah (gelaran untuk PU Riz) tanpa menunjukkan wajah Bilal secara jelas.
Terdahulu, Haris mengumumkan kehadiran anak sulungnya Bilal selepas tiga Neelofa selamat bersalin pada 29 Januari lalu. Pasangan selebriti tersebut diijabkabulkan pada 27 Mac tahun lalu, di sebuah hotel terkemuka di ibu kota. – K! ONLINE


13 maut bas persiaran jatuh dari lereng bukit
Oleh KOSMO!

7 Februari 2022, 2:30 pm
JAKARTA – Seramai 13 orang disahkan terbunuh  dalam kemalangan ngeri apabila sebuah bas persiaran melanggar tebing dan terjatuh dari lereng bukit, lapor laman berita Detik News, hari ini.
Kecelakaan itu terjadi di Bukit Bego, Kedungbueng Padukuhan, Desa Wukirsari, Kapanewon Imogiri, Kabupaten Bantul dalam wilayah Yogyakarta .
Bas tersebut berada dalam keadaan remuk teruk selepas kemalangan dengan cermin hadapan pecah dan  beberapa tempat duduk juga turut remuk.
Ketua Trafik Polis Bantul, Asisten Komisioner Gunawan Setiyabudi berkata,  terdapat 47 penumpang dalam bas itu yang sebelum kejadian, melakukan perjalanan dari Sukoharjo di  Jawa Tengah.
“Terdapat 40 penumpang dalam bas ketika insiden berlaku. Setakat ini 13 orang disahkan maut termasuk pemandu bas,  namun jumlah itu mungkin akan meningkat kerana pihak kami masih dalam proses mengecam mangsa,” kata Gunawan.
Menurutnya, bas berkenaan dipercayai hilang kawalan sebelum melanggar tebing lalu terjunam ke bawah.

Salah seorang saksi mendakwa melihat penumpang bas  tercampak keluar melalui tingkap sejauh 70 meter.
“Selepas bas berhenti, terdengar jeritan meminta tolong. Beberapa penumpang tercampak keluar. Bas itu terbabas ke bawah kerana melalui lereng bukit.
“Saya juga melihat pemandu bas memandu dalam keadaan berbahaya meskipun melalui jalan sempit dengan kelajuan  kira-kira 80 kilometer sehingga tidak sempat menekan brek,” kata saksi kejadian, Elko.
Ketua Daerah Bantul, Abdul Halim Muslih berkata setakat maklumat yang diterima, rombongan itu baru pulang dari berkelah sempena hari keluarga syarikat perumahan. – Agensi